Sindiket judi online tumpas
Oleh KOSMO!

28 Julai 2020, 6:49 pm
Oleh ISWAN SHAFIQ ISA
SEBERANG PERAI – Satu sindiket judi online berjaya dilumpuhkan selepas tertangkapnya dua lelaki yang bertindak sebagai operator judi dalam serbuan di sebuah rumah di Taman Kota Permai, Bukit Mertajam di sini semalam.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kedua-dua suspek yang berusia 20 tahun itu diberkas dalam serbuan kira-kira pukul 3.30 petang bersama beberapa peralatan komputer yang disyaki digunakan untuk aktiviti perjudian online.
Katanya, antara peralatan yang dirampas termasuk dua buah komputer riba, dua buah skrin komputer, empat buah telefon bimbit dan sekeping kad akses bersama anak kunci.
“Turut dirampas adalah dua unit tetikus, kalkulator, meja, buku dan sebuah modem atau peranti yang digunakan untuk jalur lebar.
“Hasil soal siasat terhadap suspek mendapati, kegiatan itu telah bermula sejak dua bulan lalu di syarikat yang dimiliki oleh seorang lagi suspek berusia 29 tahun yang ditangkap di Taman Limau Manis,” katanya ketika dihubungi di sini hari ini.

Menurutnya, kes itu disiasat mengikut Seksyen 4(1)(a),(b),(c),(g) Akta Rumah Judi Terbuka 1953. – K! ONLINE


Diskaun 70 peratus pembayaran saman JPJ, SPAD
Oleh KOSMO!

28 Julai 2020, 6:27 pm
Oleh SITI A’ISYAH SUKAIMI
PUTRAJAYA – Diskaun 70 peratus ditawarkan terhadap semua saman boleh kompaun dikeluarkan oleh Jabatan Pengangkutan Jalan (JPJ) dan Suruhanjaya Pengangkutan Awam Darat (SPAD) bermula 1 hingga 31 Ogos ini sempena bulan kemerdekaan.
Menteri Pengangkutan, Datuk Seri Dr. Wee Ka Siong berkata, diskaun itu untuk semua saman dikeluarkan bagi kesalahan di bawah Akta Pengangkutan Jalan 1987(Akta 333), Akta Lembaga Pelesenan Kenderaan Perdagangan (Akta 334), Akta Pengangkutan Awam Darat (Akta 715) serta kaedah dan perintah di bawahnya, termasuk kes masih dalam tindakan senarai hitam.
“Sebanyak 70 peratus pengurangan ditawarkan berdasarkan kepada kadar kompaun semasa yang terdapat dalam sistem JPJ dan yang telah ditetapkan bagi kes-kes di bawah akta tersebut.
“Pengurangan saman ini akan dilaksanakan di semua pejabat JPJ negeri, cawangan dan Pusat Transformasi Bandar (UTC) serta saluran pembayaran lain JPJ seperti Portal mySIKAP JPJ, Kiosk JPJ dan JPJ Mobile,” katanya dalam satu kenyataan di sini hari ini.
Bagaimanapun beliau berkata, bagi kesalahan telah disenarai hitam, orang ramai dikehendaki hadir ke pejabat JPJ cawangan atau negeri untuk proses dokumentasi sebelum urusan pembayaran dapat dilakukan. – K! ONLINE


UMNO akan tolong Najib
28 Julai 2020, 6:38 pm
KUALA LUMPUR – UMNO akan cuba melakukan sesuatu di dalam usaha untuk membantu bekas Perdana Menteri, Datuk Seri Mohd Najib Tun Razak.
Presiden Umno, Datuk Seri Dr. Ahmad Zahid Hamidi berkata, pihak parti berkenaan akan mengadakan perbincangan nanti.
“Ini bukan pengakhiran dunia, maka tentunya kami (UMNO) akan cuba sedaya upaya untuk menolong.
“Semua keputusan akan dibincnagkan kelak, pada masa sama sebagai sahabat saya berasa simpati dan amat sedih sangat dengan keputusan yang telah dibuat mahkamah tadi,” ketika ditemui pemberita di perkarangan Kompleks Mahkamah Kuala Lumpur di sini hari ini.
Namun, beliau menjelaskan, bagi pihak UMNO beliau akur dengan keputusan yang telah dibuat oleh mahkamah terhadap Najib. – K! ONLINE.


800 anggota polis Selangor pantau SOP Aidiladha
Oleh MOHD YUNUS YAKKUB

28 Julai 2020, 5:16 pm
SHAH ALAM – Seramai 800 anggota polis akan ditempatkan di masjid dan pusat penyembelihan di seluruh Selangor sempena perayaan Aidiladha Jumaat ini.
Ketua Polis Selangor, Datuk Noor Azam Jamaludin menegaskan, penugasan itu bagi memastikan pemantauan dan pematuhan prosedur standard operasi (SOP) oleh orang ramai sewaktu menunaikan Solat Sunat Aidiladha dan ibadah korban.
“Mereka yang didapati gagal mengikuti SOP ditetapkan akan berdepan dengan tindakan serta merta iaitu kompaun dan denda.
“Justeru, kita mengingatkan kepada masyarakat mematuhi undang-undang yang telah ditetapkan dan memberi kerjasama bagi memutuskan rantaian Covid-19,” katanya ketika dihubungi di sini hari ini.
Semalam, Menteri Kanan (Keselamatan), Datuk Seri Ismail Sabri Yaakob mengumumkan umat Islam boleh menyambut perayaan Aidiladha namun perlu mengikut SOP ditetapkan seperti tidak boleh berkumpul melebihi 20 orang pada satu-satu masa bagi jamuan di rumah.
Kerajaan turut mengehadkan hanya 10 ekor lembu atau haiwan lain yang boleh dikorbankan masjid, surau dan lokasi yang dibenarkan.

Dalam perkembangan sama, Noor Azam berkata, lebih 3,000 anggota polis telah ditugaskan memantau keadaan semasa di Selangor sepanjang pelaksanaan Perintah Kawalan Pergerakan Pemulihan (PKPP) bermula 10 Jun lalu.
“Pemantauan juga dibantu oleh anggota Jabatan Sukarelawan Malaysia (RELA) dan askar serta petugas Unit Rondaan Bermotor dan kereta peronda polis (MPV),”katanya. – K! ONLINE


39 kes baharu, dua kluster dikesan
Oleh NOR IDAYU BOSRO

28 Julai 2020, 6:03 pm
PUTRAJAYA – Kes jangkitan Covid-19 kembali mencecah dua angka selepas mencatatkan 39 kes baharu melibatkan 28 kes penularan tempatan dan 11 kes import sekali gus menjadikan jumlah keseluruhan sebanyak 8,943 kes.
Lebih membimbangkan, dua lagi kluster baharu dikesan membabitkan seorang pemastautin tetap yang pulang dari India (kluster PUI Sivagangga) di Kedah dan sebuah pasar di Satok, Sarawak (kluster Satok)
Ketua Pengarah Kesihatan, Datuk Dr. Noor Hisham Abdullah berkata, daripada 28 kes tempatan, 22 adalah warganegara manakala enam bukan warganegara.
Beliau berkata, sebanyak 19 kes dikesan di Sarawak membabitkan warganegara dengan tujuh daripadanya dikesan di kluster Sentosa, empat di kluster Satok dan empat di kluster kejuruteraan Kuching.
“Empat kes lagi di Sarawak dikesan di kluster Mambong, kluster PUI Melbourne, kes saringan pemantauan di pintu masuk lapangan terbang dan kes saringan kendiri yang masing-masing mencatatkan satu kes.
“Baki tiga kes tempatan melibatkan warganegara adalah di Hospital Wanita dan Kanak-Kanak Sabah dan Hospital Lahad Datu serta satu di kluster PUI Sivagangga,” katanya dalam kenyataan akhbar hari ini.

Sementara itu, Noor Hisham memberitahu, 11 kes import adalah dari Arab Saudi, Ireland, Korea Selatan, India, Rusia, Amerika Syarikat, Amerika Selatan, United Kingdom dan Filipina.
“Empat adalah warganegara manakala tujuh bukan warganegara yang dibenarkan masuk ke Malaysia,” katanya. -K! ONLINE


55.3 peratus kos kuarantin ditanggung kerajaan
Oleh MOHD RASDAN AHMAD

28 Julai 2020, 4:30 pm
KUALA LUMPUR – Hanya RM2,100 atau 44.7 peratus daripada jumlah keseluruhan RM4,700 bagi kos kuarantin wajib selama 14 hari di stesen kuarantin yang ditetapkan kerajaan perlu dibayar oleh rakyat Malaysia yang pulang dari luar negara.
Menteri Kanan Pertahanan, Datuk Seri Ismail Sabri Yaakob berkata, kos tersebut turut merangkumi caj bilik hotel dan makan sebanyak tiga kali sehari.
“Selebihnya kerajaan pula menanggung baki kos RM2,600 atau 55.3 peratus termasuk kos pengangkutan dari pintu masuk sempadan ke stesen kuarantin, kos makan minum serta peralatan PPE petugas kesihatan, keselamatan dan sekretariat serta kos pembersihan dan dekontaminasi di stesen kuarantin,” katanya dalam kenyataan media, hari ini.
Tambah beliau, sepanjang tempoh 25 Julai hingga kelmarin, seramai 1,631 individu telah kembali ke tanah air melalui pintu masuk sempadan antarabangsa dan kesemuanya telah ditempatkan di sembilan stesen kuarantin di Kuala Lumpur, Negeri Sembilan, Pulau Pinang serta Johor. – K! ONLINE


Kerajaan ada stok tiga bulan PPE
Oleh LUQMAN RIDHWAN MOHAMED NOR

28 Julai 2020, 1:58 pm
KUALA LUMPUR – Kementerian Kesihatan telah berjaya menyediakan simpanan stok sekurang-kurangnya tiga bulan bagi peralatan perlindungan diri (PPE) yang diperlukan.
Timbalan Menteri Kesihatan II, Datuk Aaron Ago Dagang berkata, proses perolehan akan diteruskan mengikut keperluan semasa serta mematuhi kaedah perolehan semasa yang dikuatkuasakan.
“Ketika Covid-19 mula menular di negara kita bermula Januari 2020, kementerian telah melaksanakan perolehan secara darurat bagi memastikan kesemua keperluan peralatan dan kelengkapan untuk petugas-petugas barisan hadapan dan hospital di bawah kementerian dapat dipenuhi.
“Oleh itu, kementerian telah menggunakan garis panduan dan prosedur di bawah Pekeliling Perbendaharaan PB3.3 – Garis Panduan Perbelanjaan Darurat AP55 dan Perolehan Darurat 173.2,” katanya di Dewan Rakyat di sini hari ini. – K! ONLINE


‘Jekfer’ diganggu mesej lucah wanita
Oleh NUR EMIRA SAIZALI

28 Julai 2020, 1:24 pm
KUALA LUMPUR – Pelakon Hun Haqeem tidak akan teragak-agak untuk mengambil tindakan serius terhadap pengguna laman sosial yang se ring menghantar gambar atau mesej berbaur lucah terhadap dirinya.
Hun Haqeem atau nama sebenarnya, Haqeem Hermy, 23, bagaimanapun berkata, dia seboleh-bolehnya tidak mahu berbuat demikian selagi keadaan tidak menjejaskan emosi dan reputasinya sebagai artis.
“Saya akui memang ramai yang direct message (DM) saya di laman sosial Instagram dengan menghantar gambar atau video tidak senonoh tetapi saya abaikan sahaja.
“Saya anggap perbuatan menghantar mesej lucah dan gambar-gambar tidak senonoh itu dilakukan oleh peminat yang kesepian.
“Seboleh-bolehnya saya akan elak daripada ambil tindakan, sebab kalau saya tidak layan semua mesej tersebut, mungkin mereka akan sedar dan berhenti dengan sendiri,” katanya.
Mengakui turut dilamar sebagai kekasih, aktor yang menempa populariti menerusi drama bersiri Kampung People melalui watak Jefker itu menambah, mesej-mesej termasuk gambar tidak senonoh diterimanya dihantar oleh peminat wanita dan lelaki.

“Ada juga yang melamar saya menjadi teman lelaki mereka. Kalau saya nak marah pun, benda itu tak akan membawa apa-apa perubahan sebab mereka akan tetap menghantarnya dan tiada penyelesaian.
“Cuma, jika keterlaluan barulah saya akan bertegas. Selagi boleh sabar, saya sabar,” jelas Hun Haqeem kepada Kosmo! semalam.


Jabatan Penerangan edar 5,000 Jalur Gemilang
Oleh MOHD SYALMIZI HAMID

28 Julai 2020, 3:15 pm
SEBERANG PERAI – Jabatan Penerangan negeri telah mengedarkan kira-kira 5,000 bendera Jalur Gemilang di negeri ini sempena sambutan bulan kemerdekaan pada tahun ini.
Pengarahnya Sabri Said berkata, penyerahan tersebut dibuat kepada wakil-wakil komuniti, badan bukan kerjaan (NGO) dan jabatan-jabatan kerjaaan.
“Penyerahan Jalur Gemilang bersaiz dua kali lima kaki itu dibuat melalui program Info On Wheels Merdeka (IOW Merdeka) yang dilaksanakan pada setiap hari.
“Untuk tempoh 16 hingga 30 Julai ini kami akan adakan sebanyak 100 program IOW Merdeka peringkat negeri iaitu setiap daerah akan buat 20 program (masing-masing),” katanya kepada pemberita di Batu Kawan di sini hari ini.
Beliau berkata demikian pada sidang akhbar selepas Majlis Pelancaran Bulan Kebangsaan dan Kibarkan Jalur Gemilang 2020 Peringkat Pulau Pinang yang disempurnakan Ketua Menteri, Chow Kon Yeow.
IOW Merdeka merupakan inisiatif jabatan itu dalam menyebarkan maklumat mengenai dasar dan inisiatif kerajaan serta isu semasa seperti Perintah Kawalan Pergerakan Pemulihan (PKPP), Covid-19, Banci Penduduk dan Perumahan Malaysia serta hebahan ancaman wabak denggi.

Sementara itu, Kon Yeow berkata pihaknya akan turut memainkan peranan membantu jabatan itu bagi menyemarakkan bulan kemerdekaan dengan turut mengedarkan Jalur Gemilang tersebut.
“Bagaimanapun, kita juga menyeru pihak swasta, premis perniagaan, rumah kediaman, institusi dan individu untuk menyemarakkan bulan kemerdekaan dengan mengibarkan Jalur Gemilang.
“Ia satu kesempatan yang baik di saat negara berdepan Covid-19 untuk kita bersatu padu menunjukkan semangat patriotisme dan menghadapi pandemik ini dengan mematuhi prosedur operasi standar (SOP),” katanya. – K! ONLINE


Golden Pharos teroka perniagaan cip kayu
Oleh MOHD AZLI ADLAN

28 Julai 2020, 2:42 pm
KUALA TERENGGANU -Golden Pharos Berhad (Golden Pharos) yang merupakan anak syarikat kerajaan negeri Terengganu mengambil pendekatan meneroka peluang perniagaan baru dalam industri hiliran pembalakan sebagai inisiatif untuk mengurangkan impak negatif Covid-19.
Ketua Pegawai Eksekutif Golden Pharos, Datuk Nadza Abdul berkata, dua cabang industri hiliran pembalakan itu ialah pemprosesan produk cip kayu dan pembinaan stesen janakuasa mini hidro.
“Cip kayu tersebut akan diproses daripada lebihan ranting dan dahan pokok balak yang selama ini tidak dioptimumkan penggunaannya.
“Selain itu, Golden Pharos juga mahu memanfaatkan aliran deras sungai-sungai yang terdapat di dalam kawasan konsesi balak kami dengan membina stesen janakuasa mini hidro,” katanya pada sidang akhbar selepas Mesyuarat Agung Tahunan Golden Pharos di sini hari ini.
Golden Pharos mengumumkan kerugian sebelum cukai sebanyak RM8.98 juta bagi tahun kewangan 2019 disebabkan pasaran lemah dalam industri kaca, kelewatan aktiviti pembalakan dan penggunaan standard perakaunan baharu.
Nadza berkata, kedua-dua projek bagi menjana pendapatan syarikat berkenaan kini dalam peringkat penyediaan laporan kajian kebolehlaksanaan.

Beliau berkata, Golden Pharos juga mengambil pendekatan memanfaatkan insentif kerajaan dan pembekuan perbelanjaan kos tidak penting bagi menangani impak negatif pandemik Covid-19.
“Biar pun amat terkesan dengan pandemik Covid-19, kebajikan 446 kakitangan kami terjamin kerana Golden Pharos tidak pernah bercadang untuk melaksanakan skim pemberhentian pekerja,” katanya.
Dalam perkembangan berkaitan, Nadza berkata, Golden Pharos juga akan menerbitkan penerbitan saham keutamaan boleh tebus patuh syariah berjumlah 12 juta unit untuk melunaskan semua hutang syarikat itu terhadap pemegang saham terbesar, Terengganu Incorporated Sdn. Bhd.
Ujar beliau, penyelesaian hutang itu bukan sahaja menjadikan Golden Pharos bebas hutang malah aliran tunainya bakal bertambah baik selain meningkatkan nilai aset syarikat. – K! ONLINE


Pavithra masih ikon Bandaraya Ipoh
Oleh KOSMO!

28 Julai 2020, 1:38 pm
IPOH – Pengiktirafan Ikon Bandaraya Ipoh yang diberikan kepada YouTuber masakan, S. Pavithra tidak akan ditarik balik kerana tiada keperluan untuk berbuat demikian.
Datuk Bandar Ipoh, Datuk Rumaizi Baharin berkata, ini kerana pihaknya juga tidak ada menerima apa-apa permohonan secara rasmi daripada Pavithra berhubung penolakan tersebut melainkan kenyataan daripada beliau yang disampaikan kepada media sahaja.
Menurut beliau, justeru isu penarikan balik pengiktirafan tersebut kepada Pavithra, 28, yang merupakan anak kelahiran Buntong dekat sini tidak pernah dibincangkan.
“Pengiktirafan yang kita anugerahkan itu masih kekal. Tiada perubahan.
“Biarpun kita ada membaca kenyataan Pavithra sepertimana disiarkan dalam media baru-baru ini tetapi tiada penolakan secara rasmi yang dibuat oleh beliau,” ujarnya ketika ditemui pemberita di sini hari ini.
Pasangan YouTuber masakan sensasi, Pavithra dan suaminya, M. Sugu, 29, mengambil keputusan untuk menolak pengiktirafan menjadi Ikon Bandaraya Ipoh yang diumumkan Majlis Bandaraya Ipoh (MBI) pada Isnin minggu lalu susulan kemelut rumahtangga mereka.

Pavithra berkata, mereka mahu fokus pada program masakan kendalian di saluran YouTube ‘Sugu Pavithra’.
Dalam satu majlis di Ipoh Isnin lalu, pasangan berkenaan dijemput untuk menerima pengiktirafan ikon selepas kejayaan mereka membina kerjaya menerusi bakat memasak sehingga mendapat lebih 770,000 pengikut di YouTube.
Bagaimana pun, anugerah ini dikatakan menjadi punca Sugu naik berang hingga mencederakan isterinya dalam satu kejadian di pekarangan Hospital Raja Perempuan Bainun di sini pada Rabu minggu lalu.
Akibatkan tindakan tersebut, Sugu didakwa atas dua pertuduhan di mahkamah Selasa minggu lepas kerana memiliki senjata berbahaya dan menyebabkan kecederaan ke atas isterinya menggunakan hulu sabit dan telefon bimbit. -K! ONLINE


Nelayan dipenjara 15 tahun penjara, 8 sebatan
Oleh KOSMO!

28 Julai 2020, 2:49 pm
IPOH – Seorang nelayan dijatuhi hukuman penjara 15 tahun dan lapan sebatan selepas mengaku bersalah atas tujuh pertuduhan melakukan keganasan seksual terhadap isterinya pertengahan April lalu.
Hakim Norashima Khalid membuat keputusan itu selepas mengambil kira rayuan dan pengakuan salah tertuduh terhadap kesemua pertuduhan berkenaan selepas kes berkenaan ditetapkan untuk keputusan hari ini.
Tertuduh berusia 36 tahun yang berasal dari Seri Manjung didakwa atas tujuh pertuduhan seksual termasuk mengurung isterinya secara salah dan memiliki video lucah pada pertengahan April lalu.
Dia mengaku salah terhadap semua pertuduhan selepas kertas pertuduhan dibaca di hadapan Hakim S Indra Nehru pada 5 Mei lalu. -K! ONLINE


Kematian denggi melebihi kes Covid-19 di Kelantan
Oleh MUHAMMAD AYMAN GHAFFA

28 Julai 2020, 3:42 pm
KOTA BHARU – Rakyat di negeri ini termasuk perantau yang bakal pulang menyambut Hari Raya Aidiladha Jumaat ini diingatkan supaya sentiasa mematuhi prosedur operasi standard (SOP) ditetapkan pihak berkuasa.
Menteri Besar, Datuk Ahmad Yakob berkata, pada musim perayaan kali ini, Kelantan bukan sahaja berdepan pandemik Covid-19 malah diancam wabak demam denggi yang menunjukkan peningkatan.
“Bahaya denggi sama seperti Covid-19 kerana jangkitan itu turut meragut nyawa di negeri ini. Empat orang meninggal dunia disebabkan denggi manakala tiga orang maut akibat Covid-19.
“Saya harap sangat kita semua tidak mengambil ringan aspek SOP kerana ini salah satu usaha untuk mencegah Covid-19 di samping terus menjaga keselamatan serta kebersihan,” katanya.
Beliau berkata demikian dalam sidang akhbar selepas merasmikan Program Sambutan Bulan Kebangsaan dan Kibar Jalur Gemilang Peringkat Negeri Kelantan di Dataran Kompleks Kota Darulnaim, di sini hari ini.
Hadir sama, Timbalan Menteri Besar, Datuk Mohd Amar Nik Abdullah.

Dalam perkembangan lain, Ahmad berkata Program Sambutan Bulan Kebangsaan dan Kibar Jalur Gemilang Peringkat Negeri Kelantan bertujuan meningkatkan semangat patriotisme dan rasa cinta terhadap tanah air dalam kalangan rakyat.
“Kita juga mahu mengajak rakyat menghargai pengorbanan generasi terdahulu, termasuk golongan ulama dalam memperjuangkan kemerdekaan negara,” katanya.
Berdasarkan rekod, Kelantan mempunyai dua kes aktif Covid-19 dan jumlah kes terkumpul pula mencecah 160 dengan tiga kematian setakat semalam.
Bagi kes demam denggi pula, Kelantan merekodkan sebanyak 66 lokaliti wabak aktif dengan empat kematian sehingga hari ini. – K! ONLINE.


Kembar tiga teruja sambung belajar di KPTM
Oleh KOSMO!

28 Julai 2020, 2:59 pm
KLANG- Tiga kembar tidak seiras tidak dapat menyembunyikan perasaan gembira dan teruja apabila diterima melanjutkan pelajaran di Kolej Poly-Tech MARA (KPTM) kampus Bangi di sini.
Mereka adalah Nur Afiqah yang merupakan kakak sulung daripada tiga beradik itu yang menyambung pengajian dalam Diploma Keusahawanan manakala
Nur Afifah Sarbani dan Nur Arifah dalam bidang Diploma Perakaunan. Ketiga-tiga mereka berusia 18 tahun.
Menurut Nur Arifah, mereka tidak pernah berpisah sebelum ini dengan memasuki sekolah yang sama dan terakhir adalah di Sekolah Menengah Kebangsaan Tengku Ampuan Rahimah di sini.
“Rasa syukur kerana risau juga akan ‘berpisah’ dan tidak diterima memasuki KPTM.
“Kami mendapat tahu tawaran kemasukan itu melalui e-mel daripada pihak KPTM pada 9 Jun lalu,” katanya ketika ditemui di kediaman mereka di Taman Sri Andalas di sini hari ini.
Terdahulu mereka menerima surat tawaran daripada Timbalan Pengarah Khidmat Pengurusan KPTM Bangi, Saifulkahar Shariff.

Menceritakan lebih lanjut, Nur Arifah memberitahu dia bersama dua kakaknya mengikuti kelas pembelajaran secara talian susulan pandemik Covid-19.
Katanya, teknik pembelajaran tersebut dianggap satu pengalaman baharu apabila berkomunikasi bersama pensyarah dan rakan sekelas secara dalam talian.
“Agak sukar juga belajar kerana ada masa sidang video sesi kelas kami dengan pensyarah terputus sekali-sekala dan menyebabkan kami terlepas fakta yang disampaikan oleh pensyarah.
“Namun, semua itu dianggap sebagai cabaran kerana telah memilih kaedah ini berbanding bersemuka,” katanya.
Sementara itu, Saifulkahar Shariff menegaskan kemasukan kembar tiga ini merupakan satu sejarah baharu bagi KPTM Bangi sejak beroperasi pada tahun 1991.
“Dua daripada kembar ini mendapat insentif Manfaat Ahli Keluarga, iaitu pemberian diskaun yuran pengajian semester pertama sebanyak 10 peratus,” katanya. – K! ONLINE


Polis rampas 120 bungkus air ketum
Oleh MOHD SYALMIZI HAMID

28 Julai 2020, 1:11 pm
SEBERANG PERAI – Polis merampas sebanyak 120 bungkus air ketum dalam serbuan di sebuah bangsal di Pantai Bersih, Butterworth di sini semalam.
Dalam operasi kira-kira pukul 6 petang itu, seorang lelaki berusia 33 tahun disyaki peniaga air ketum turut ditahan di hadapan bangsal tersebut.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya merampas 120 bungkus plastik cecair disyaki air ketum yang berjumlah kira-kira 30 liter.
“Siasatan mendapati air ketum tersebut bernilai kira-kira RM600 itu adalah untuk dijual di kawasan Pantai Bersih.
“Ujian urin ke atas suspek mendapati dia negatif dadah dan direman selama enam hari bermula hari ini bagi siasatan lanjut,” katanya kepada pemberita di sini hari ini.
Kes itu disiasat mengikut Seksyen 30(3) Akta Racun 1952. – K! ONLINE


Lembaga Pelesenan bersidang bulan depan bincang isu lesen penjualan arak
Oleh LUQMAN RIDHWAN MOHAMED NOR

28 Julai 2020, 12:29 pm
KUALA LUMPUR – Lembaga Pelesenan dijangka bersidang pada bulan hadapan bagi membincangkan perkara berkaitan lesen-lesen baharu penjualan arak.
Menteri Wilayah Persekutuan, Tan Sri Annuar Musa berkata, beliau berharap agar persidangan itu dapat menghasilkan garis panduan baharu lebih kemas dan teratur bagi mengelakkan ataupun membantu mengurangkan insiden yang mengancam nyawa orang ramai.
“Pada masa sama, akan ada perdebatan di dalam dewan ini kerana ada Rang Undang-Undang yang diperketatkan.
“Maka saya percaya mungkin Ahli-Ahli Yang Berhormat akan menyentuh usul dan cadangan tertentu supaya kita dapat menambah baik soal pengawalan pengeluaran lesen arak dan penggunaan arak yang menyebabkan masalah kepada orang ramai,” katanya.
Beliau berkata demikian bagi menjawab soalan Wong Hon Wai (Bukit Bendera-PH) yang ingin tahu rasional keputusan Dewan Bandaraya Kuala Lumpur menggantung lesen penjualan arak di Wilayah Persekutuan dan bilakah lesen tersebut akan disambung semula di Dewan Rakyat di sini hari ini. – K! ONLINE


[VIDEO] Najib bersalah 7 pertuduhan dana SRC RM42 juta
Oleh NUZULSHAM SHAMSUDDIN

28 Julai 2020, 12:38 pm
KUALA LUMPUR – Bekas Perdana Menteri Datuk Seri Najib Tun Razak didapati bersalah atas tujuh pertuduhan salah guna, pecah amanah dan pengubahan wang haram membabitkan dana SRC berjumlah RM42 juta di Mahkamah Tinggi di sini sebentar tadi.
Hakim Mohd. Nazlan Mohd. Ghazali membuat keputusan itu selepas mendapati pihak pembelaan gagal menimbulkam keraguan munasabah terhadap kesemua pertuduhan itu selepas selesai membaca penghakimannya selama dua jam.
Bagi pertuduhan salah guna kuasa Najib didakwa mengikut  Seksyen 23 Akta Suruhanjaya Pencegahan Rasuah Malaysia (SPRM) 2009 dan sabit kesalahan boleh dihukum mengikut Seksyen 24 akta sama, iaitu penjara maksimum 20 tahun dan denda sehingga lima kali ganda nilai suapan atau RM10,000, atau mana yang lebih tinggi jika sabit kesalahan.
Sementara bagi pertuduhan tiga pertuduhan pecah amanah, Najib didakwa mengikut Seksyen 409 Kanun Keseksaan yang memperuntukkan hukuman maksimum 20 tahun dan hukuman sebat dan boleh dikenakan denda jika sabit kesalahan.
Dalam pada itu untuk tiga pertuduhan pengubahan wang haram Ahli Parlimen Pekan itu dituduh mengikut Seksyen 4 (1) (b) Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.
Jika sabit kesalahan, tertuduh berdepan hukuman penjara maksimum 15 tahun dan denda lima kali ganda nilai hasil haram atau RM5 juta, mana yang lebih tinggi, bagi setiap pertuduhan.

Namun setakat ini mahkamah belum lagi memutuskan hukuman bagi pertuduhan kesemua tersebut.
Pasukan pendakwaan diketuai Timbalan Pendakwa Raya Datuk V. Sithambaram, manakala peguam Tan Sri Muhammad Shafee Abdullah ialah peguam utama pihak pembelaan. – K! ONLINE


680 orang kluster Sentosa telah dikenal pasti
Oleh LUQMAN RIDHWAN MOHAMED NOR

28 Julai 2020, 1:00 pm
KUALA LUMPUR – Seramai 680 orang melibatkan kluster Sentosa di daerah Kuching, Sarawak telah dikenal pasti dan disaring setakat semalam.
Menteri Kesihatan, Datuk Seri Dr. Adham Baba berkata, daripada jumlah tersebut, sebanyak 21 kes didapati positif Covid-19 manakala 587 adalah negatif dan 72 lagi sedang menunggu untuk menjalani ujian.
“Pengesanan kes secara aktif dan kontak rapat masih lagi diteruskan,” katanya di Waktu Pertanyaan-Pertanyaan Menteri di Dewan Rakyat di sini hari ini.
Beliau berkata demikian bagi menjawab soalan Chong Chieng Jen (Stampin-PH) yang ingin kerajaan menyatakan pelan untuk menangani isu peningkatan kes Covid-19 di Kuching terutamanya kluster Sentosa yang melibatkan kakitangan hospital kerajaan dan petugas barisan hadapan. – K! ONLINE


Pengawal keselamatan maut kemalangan
Oleh KOSMO!

28 Julai 2020, 12:23 pm
BALING – Seorang pengawal keselamatan maut apabila motosikal ditunggangnya dirempuh sebuah lori di Kilometer 7.6, Jalan Baling-Pengkalan Hulu berhampiran Gunung Inas di sini semalam.
Dalam kejadian kira-kira pukul 7.45 malam itu, Ahmad Khir Abdul Ghani, 54, yang bertugas di Hospital Daerah Baling maut di lokasi kejadian.
Ketua Polis Daerah Baling, Superintendan Syed Basri Syed Ali, berkata, kemalangan melibatkan sebuah motosikal jenis Modenas Kristar dan lori jenis Hicom.
“Siasatan mendapati mangsa yang datang dari arah Baling menghala Pengkalan Hulu dirempuh lori yang hilang kawalan dari arah bertentangan,” katanya dalam satu kenyataan di sini hari ini.
Kata beliau, kejadian dipercayai berlaku apabila lori dipandu lelaki berusia 41 tahun hilang kawalan ketika menuruni jalan berbukit dan berselekoh dalam keadaan cuaca hujan.
“Lori tersebut berpusing lalu terbabas masuk ke laluan bertentangan sebeum melanggar motosikal ditunggang mangsa,” ujarnya.

Menurut Syed Basri, mangsa tercampak ke dalam longkang di sebelah kiri jalan dan meninggal dunia di tempat kejadian manakala pemandu lori tidak mengalami sebarang kecederaan.
“Mangsa dibawa ke Hospital Kulim untuk dibedah siasat manakala pemandu lori ditahan untuk siasatan lanjut,” katanya.
Tambahnya, kes disiasat mengikut Seksyen 41(1) Akta Pengangkutan Jalan 1987. – K! ONLINE


Penyokong Liverpool edar akhbar Kosmo! percuma
Oleh MOHD SYALMIZI HAMID

28 Julai 2020, 12:18 pm
GEORGE TOWN – Penyokong pasukan Liverpool mengedarkan kira-kira 200 naskhah akhbar Kosmo! di sekitar bandar raya ini hari ini sebagai tanda sokongan kepada penerbitan semula akhbar itu.
Presiden The Mighty Red Malaysia Supporters Club, Badurudin Syed Mohamed berkata, pihaknya turun padang untuk memberikan akhbar Kosmo! secara percuma kepada orang ramai.
Menurutnya, akhbar itu habis diedarkan dalam tempoh kira-kira dua jam selepas bermula pukul 8 pagi dan melibatkan kawasan sekitar Pangkalan Feri Sultan Abdul Halim, Lebuh Pantai, restoran-restoran nasi kandar dan Klinik Kesihatan Daerah Timur Laut.
“Ia sebagai tanda sokongan kami kerana akhbar Kosmo! sering menyiarkan berita-berita menarik terutamanya mengenai pasukan kegemaran kami, Liverpool.
“Akhbar-akhbar itu diedarkan untuk bacaan anggota polis, doktor, pemandu bas dan orang awam yang ditemui dan mereka menggemari kandungannya,” katanya di sini hari ini. – K! ONLINE


Gagal timbulkan keraguan munasabah
Oleh NUZULSHAM SHAMSUDDIN

28 Julai 2020, 12:09 pm
KUALA LUMPUR – Bekas Perdana Menteri, Datuk Seri Najib Tun Razak gagal dalam pembelaannya atas pertuduhan salah guna kuasa membabitkan dana SRC berjumlah RM42 juta di Mahkamah Tinggi di sini sebentar tadi.
Hakim Mohd. Nazlan Mohd. Ghazali membuat keputusan itu selepas membaca penghakimannya.
Bagi pertuduhan itu, Najib, 67, didakwa mengikut  Seksyen 23 Akta Suruhanjaya Pencegahan Rasuah Malaysia (SPRM) 2009 dan sabit kesalahan boleh dihukum mengikut Seksyen 24 akta sama, iaitu penjara maksimum 20 tahun dan denda sehingga lima kali ganda nilai suapan atau RM10,000, atau mana yang lebih tinggi jika sabit kesalahan.
Namun mahkamah belum lagi memutuskan hukuman bagi pertuduhan tersebut.
Sementara untuk enam lagi pertuduhan iaitu membabitkan pecah amanah dan pengubahan wang haram, Mohd. Nazlan masih lagi membaca penghakiman ketika ini. – K! ONLINE


Polis rampas dadah bernilai RM25.6 juta
28 Julai 2020, 12:47 pm
KUALA LUMPUR – Polis menumpaskan dua sindiket pengedaran dadah terbesar dalam tempoh Perintah Kawalan Pergerakan Pemulihan (PKPP) selepas merampas pelbagai jenis dadah bernilai RM25.6 juta.
Serbuan Ops Heron dan Ops Watercress itu dilakukan bermula 22 hingga 24 Julai membabitkan 13 serbuan di sekitar Selangor, Johor, Pahang dan Kuala Lumpur.
Pengarah Jabatan Siasatan Jenayah Narkotik Bukit Aman, Datuk Ramli Din berkata, seramai 23 suspek berusia lingkungan 25 hingga 57 tahun ditahan dalam serbuan berkenaan.
“Hasil siasatan mendapati sindiket berkenaan menyeludup dadah ke Indonesia dan Sabah dan aktif sejak sembilan bulan lalu.
“Polis merampas 296.8 kilogram dadah pelbagai jenis serta wang tunai kira-kira RM1.2 juta dalam 13 serbuan terbabit,” katanya pada sidang akhbar di Ibu Pejabat Polis Bukit Aman di sini hari ini.
Menurutnya lagi, kesemua suspek ditahan reman sehingga Jumaat ini bagi membantu siasatan dan kes disiasat mengikut Seksyen 39B Akta Dadah Berbahaya 1952. K! ONLINE.


Bayern kehilangan khidmat Pavard
Oleh KOSMO!

28 Julai 2020, 1:00 pm
MUNICH – Juara Bundesliga, Bayern Munich berdepan risiko kehilangan khidmat pemain pertahanan, Benjamin Pavard menjelang aksi timbal balik pusingan 16 terbaik Liga Juara-Juara menentang Chelsea di Allianz Arena pada 9 Ogos ini.
Pavard, 24, dilaporkan mengalami kecederaan buku lali sehingga dia terpaksa meninggalkan sesi latihan Bayern untuk mendapatkan rawatan segera kelmarin.
Ketua jurulatih Bayern, Hansi Flick mengakui beliau masih menunggu laporan perubatan mengenai tahap sebenar kecederaan itu sama ada Pavard sempat pulih dalam tempoh dua minggu sebelum bertemu Chelsea.
“Kami tidak pasti apa yang berlaku, jadi kami perlu tunggu laporan daripada pasukan perubatan berhubung tempoh jangka masa dia terpaksa menjalani proses pemulihan,” katanya.
Ketiadaan pemenang Piala Dunia 2018 bersama Perancis itu menimbulkan kerisauan dalam kem Bayern walaupun juara Bundesliga tersebut memiliki kelebihan tiga gol selepas menewaskan Chelsea sewaktu pertemuan pertama pada Februari lalu.
Jika Pavard sah tidak dapat beraksi, kekosongan itu bakal diisi seorang lagi pemain pertahanan, Niklas Sule yang dilaporkan sudah pulih sepenuhnya daripada kecederaan anterior cruciate ligament (ACL).

“Saya gembira dengan intensiti latihan ditunjukkan Sule setakat ini. Saya percaya dia akan cergas 100 peratus untuk bertemu Chelsea nanti,” jelas Flick.
Flick akan menguji tahap kecergasan Sule, 24, dalam aksi persahabatan menentang pasukan Ligue 1, Marseille hujung minggu ini. – AGENSI


Empat anggota polis minta, terima rasuah didakwa
Oleh MOHD SHARKAWI LONDING

28 Julai 2020, 12:14 pm
JOHOR BAHRU – Empat anggota polis berpangkat rendah dihadapkan ke Mahkamah Sesyen di sini hari ini atas dua pertuduhan meminta dan menerima rasuah dua tahun lalu.
Tertuduh, Konstabel Mohamad Zulhisham Zulkafli, 30; Koperal Mohd. Shahir Ahmad Dewi, 33; Koperal Muhammad Azim Muhammad Adnan, 34; dan Lans Koperal Mohamad Syukor Gulam Mohamed, 30, bagaimanapun mengaku tidak bersalah.
Mereka membuat pengakuan itu selepas pertuduhan dibacakan dihadapan Hakim Kamarudin Kamsun.
Mengikut pertuduhan pertama, keempat-empat tertuduh didakwa meminta rasuah RM7,000 daripada seorang lelaki sebagai dorongan bagi melepaskan mangsa dan rakannya atas kesalahan memiliki dadah.
Perbuatan itu didakwa dilakukan mereka di dalam sebuah kereta semasa dalam perjalanan dari Balai Polis Kangkar Pulai ke Balai Polis Gelang Patah pada pukul 11 malam, 10 April 2018.
Mereka didakwa dibawah Seksyen 17(a)(B) Akta Suruhanjaya Pencegahan Rasuah Malaysia (SPRM) 2009 yang boleh dihukum dibawah Seksyen 24(1) yang sama dibacakan bersama Seksyen 34 Kanun Keseksaan.

Jika sabit kesalahan mereka boleh dikenakan hukuman penjara sehingga 20 tahun atau denda tidak kurang lima kali ganda daripada nilai suapan atau RM10,000, mengikut mana-mana lebih tinggi.
Pertuduhan kedua pula, mereka didakwa menerima rasuah RM1,600 daripada seorang lelaki bagi melepaskan mangsa dan rakannya daripada ditahan akibat kesalahan memiliki dadah.
Mereka didakwa melakukan kesalahan itu di hadapan sebuah rumah di Kampung Baru Kangkar Pulai pada pukul 4 pagi, 11 April 2018.
Pertuduhan itu dijalankan mengikut Seksyen 17(a) akta yang sama yang boleh dihukum mengikut seksyen sama serta dibacakan bersama Seksyen 34 Kanun Keseksaan dan jika sabit kesalahan mereka boleh dikenakan hukuman yang sama.
Sementara itu, Mohd. Shahir menghadapi satu lagi pertuduhan iaitu meminta rasuah RM1,400 daripada mangsa dan dorongan yang sama.
Kesalahan itu dilakukan tertuduh di hadapan Restoran Nasi Kandar Seri Mutiara, No. 2 Jalan Meranti 2, Taman Sri Pulai di sini pada pukul 12.15 tengah malam, 12 April lalu.
Dia didakwa mengikut Seksyen 17(a) akta yang sama dan dibacakan bersama Seksyen 34 Kanun Keseksaan dan boleh dikenakan hukuman yang sama.
Kes dikendalikan Pegawai Pendakwa SPRM, Yunus Mohamed.
Tertuduh, Mohamad Zulhisham, Muhammad Azim dan Mohamad Syukor diwakili peguam bela, Mohd. Hamizi Mohd. Yusof manakala Mohd. Shahir diwakili peguam Nor Shahid Abd. Malik. -K! ONLINE.


Rodriguez bakal ke Old Trafford
Oleh MOHD KHAIRI MOHAMAD

28 Julai 2020, 1:04 pm
LONDON – Manchester United dilaporkan sedang menyiapkan dana berjumlah £23 juta (RM125.40 juta) untuk mendapatkan pemain Real Madrid, James Rodriguez.
Laporan menyebut, The Red Devils akan menjadi pasukan pertama memulakan misi untuk mendapatkan bintang Colombia itu jika Real menyenaraikannya di dalam pasaran perpindahan.
Real juga dikatakan telah mengadakan perbincangan bersama ejen pemain berusia 29 tahun itu dan telah mencapai kata putus untuk membenarkannya meninggalkan Santiago Bernabeu.
Rodriguez juga dikhabarkan berminat dengan destinasi baharunya Old Trafford tetapi beberapa kelab dari Perancis dan Itali juga berminat untuk mendapatkan khidmatnya.
“Dia lebih berminat untuk beraksi di England berbanding negara lain,” jelas sumber rapat Rodriguez.
Bintang yang menyinar pada aksi Piala Dunia 2014 itu mempunyai baki kontrak setahun bersama Real dan presiden kelab berkenaan, Florentino Perez terdesak untuk menjualnya pada jendela perpindahan kali ini berbanding berdepan risiko untuk melepaskannya secara percuma pada 2021.

Rodriguez hanya membuat 14 penampilan bersama skuad bimbingan Zinedine Zidane dalam semua kejohanan musim ini dan pada lima aksi terakhir, dia sendiri meminta untuk tidak disenaraikan di dalam pasukan itu.
Selain itu, Real mungkin mampu menyelamatkan dana mereka sebanyak £250,000 (RM1.36 juta) seminggu yang dibayar kepada Rodriguez sekiranya pemain itu berjaya dijual ke kelab lain. – AGENSI


Selangor E-Bazar Raya jana ‘ripple effect’ RM341.5 juta
Oleh KOSMO!

29 Julai 2020, 8:31 pm
Oleh MOHAMAD NAUFAL MOHAMAD IDRIS
SHAH ALAM- Sebanyak RM341.5 juta ‘riple effect’ atau kesan riak berjaya dijanakan melalui kempen Selangor E-Bazar Raya, yang berakhir pada 4 Julai lalu.
Menteri Besar Selangor, Datuk Seri Amirudin Shari berkata, jumlah tersebut melangkaui sasaran awal oleh pihaknya, iaitu sebanyak RM8 juta.
“Kesan riak itu merangkumi kesan ekonomi, sosio-ekonomi, sosio ekonomi dan penjenamaan seperti hasil perniagaan penjual secara keseluruhan.
“Jumlah ini melebihi sasaran awal, iaitu sebanyak 341 peratus daripada jumlah baucer RM1 juta yang diperuntukkan oleh kerajaan negeri,”katanya pada sidang akhbar dalam majlis pembentangan laporan kempen Selangor E-Bazar Raya di Bilik Gerakan Negeri sini hari ini.
Kempen tersebut adalah sebuah kerjasama eksklusif di antara kerajaan negeri dengan platform e-dagang, Shopee yang bertujuan untuk membantu para peniaga memasarkan produk mereka secara dalam talian, susulan larangan awal Kerajaan Persekutuan yang tidak membenarkan peniaga dalam beberapa sektor membuka premis mereka.

Mengulas lanjut, Amirudin menegaskan penyertaan peniaga juga
memberansangkan dengan seramai 8,400 berbanding sasaran seramai 5,000 peniaga .
“Kerajaan negeri mendapat pulangan pelaburan sebanyak RM11.7 juta iaitu 12 kali ganda daripada disasarkan sebanyak RM1 juta.
“Justeru, melihat kepada prestasi ini rancangan kerjasama strategik lain akan dijalankan melalui Invest Selangor Berhad,”jelasnya. – K! ONLINE


Kenderaan bertali arus masuk Kelantan
Oleh KOSMO!

29 Julai 2020, 9:03 pm
Oleh AIMUNI TUAN LAH
GUA MUSANG – Seperti yang dijangka, kenderaan telah mula berpusu-pusu memasuki negeri ini berikutan kepulangan perantau untuk menyambut Hari Raya Aidiladha pada Jumaat ini.
Jalan Gua Musang-Kuala Krai mulai sesak dengan kenderaan sejak pagi tadi dan dijangka keadaan itu semakin bertambah sehingga malam kemuncak sambutan hari raya nanti.
Seorang guru dari Raub, Pahang, Hafiza Mahmud, 34, berkata, dia memilih tiga hari sebelum hari raya untuk pulang beraya di Kuala Krai.
Katanya, laluan trafik di semua jalan utama perlahan sejak pagi tadi namun, masih lancar tanpa sebarang kemalangan.
“Saya bertolak dari Raub kira-kira pukul 10 pagi dab berhenti di beberapa lokasi sebelum berehat sebentar di bandar ini pada pukul 5 petang ini.

“Saya bersyukur apabila tiba dengan selamat di Gua Musang dan tidak tahu berapa jam perjalanan lagi untuk tiba di Kuala Krai,” katanya.
Kosmo! Online hari ini melaporkan, Pengarah Jabatan Pengangkutan Jalan (JPJ) Kelantan, Hanif Yusabra Yusuf, sebanyak 100,000 kenderaan dianggarkan memasuki Kelantan mulai semalam bersempena Hari Raya Aidiladha.
Katanya, jumlah kenderaan itu termasuk dari negeri-negeri di utara dan selatan tanah air.
Seorang lagi perantau, Mohd. Rahimin Mohd Noor, 48, berkata, perjalanan untuk menyambut Hari Raya Aidiladha kali ini berbeza kerana terpaksa berhadapan dengan prosedur operasi standard ekoran pandemik Covid-19.
Katanya, sehubungan dengan itu, pemilihan perjalanan waktu tiga hari sebelum Hari Raya Aidiladha untuk pulang ke kampung menyebabkan pengguna bakal berdepan kesesakan.
“Bagaimanapun, aliran trafik masih terkawal dan hanya sesak di kawasan persimpangan lampu isyarat.
“Pengguna jalan raya diharap dapat menggunakan beberapa jalan alternatif bagi mengelak mereka terperangkap dalam kesesakan lalu lintas,” katanya. – K! ONLINE


Kuza berstatus ibu tunggal sejak setahun lalu
Oleh MOHD. HAIKAL ISA

29 Julai 2020, 11:55 pm
KUALA LUMPUR – Pelakon Kuza mendedahkan dia kini sudah menjalani kehidupan sebagai ibu tunggal sejak setahun lalu.
Kuza atau nama sebenarnya, Tengku Sariza Tengku Muzani, 47, berkata, dia berpisah dengan suaminya, Ramyus Sidique pada tahun lepas.
“Saya sekarang ini sudah menjadi ibu tunggal sejak setahun yang lalu.
“Saya berpisah dengan suami pada tahun lalu selepas kami hidup bersama selama 12 tahun,” katanya kepada Kosmo! Online.
Bagaimanapun, Kuza enggan mendedahkan secara terperinci mengenai punca perpisahannya.
Jelas Kuza, dia lebih selesa untuk tidak bercerita kepada umum mengenai kehidupan peribadinya.

“Hal peribadi sangat privasi. Kalau saya rasa perlu untuk berkongsi, saya akan kongsi. Kalau rasa tak perlu, lebih baik simpan sendiri.
“Anak-anak saya pun perlukan privasi. Jadi, saya perlu hormat mereka,” katanya ketika ditemui sewaktu majlis pelancaran produk Ali Zahra Madeena di ibu kota hari ini.
Kuza mendirikan rumah tangga dengan Ramyus pada 2007.
Menerusi perkahwinan ketiganya itu, Kuza dan Ramyus tidak dikurniakan cahaya mata.
Kuza mempunyai tiga orang anak iaitu Nizam Firdaus, 26, Puteri Nazihah, 25, dan Puteri Nadia hasil perkahwinan terdahulu. – K! ONLINE


Lima kereta, tiga rumah rosak dirempuh kren
Oleh KOSMO!

29 Julai 2020, 11:00 pm
Oleh DIYANATUL ATIQAH ZAKARYA
MELAKA – Sebanyak lima buah kereta dan tiga buah rumah rosak selepas dirempuh kren seberat 20 tan dalam kejadian di Taman Puncak Bukit Katil di sini hari ini.
Bagaimanapun tiada kecederaan dilaporkan dalam kejadian pada pukul 4 petang itu.
Menurut Ketua Cawangan Pengurusan Operasi Balai Bomba Melaka, Penguasa Bomba Zulkairani Ramli, pihaknya menerima panggilan pada pukul 5.25 petang.
Sebuah jentera bersama tiga pegawai dan 10 anggota dari Balai Bomba dan Penyelamat Bukit Katil dikejarkan ke lokasi.
“Setibanya di lokasi, kita mendapati lima buah kenderaan dan tiga buah rumah dilanggar sebuah kren yang dipandu seorang lelaki berusia lingkungan 30-an,” katanya ketika ditemui di tempat kejadian.

Katanya, kemalangan dipercayai berlaku apabila jentera itu yang dalam perjalanan ke sebuah tapak pembinaan berdekatan mengalami kegagalan enjin.
“Ketika melalui jalan berbukit, kren itu mengalami kegagalan enjin lalu hilang kawalan dan menggelongsor ke bawah,” katanya.

Md. Ghauz menunjukkan bahagian hadapan rumahnya yang rosak dirempuh sebuah kren dalam kejadian di Taman Puncak Bukit Katil hari ini.

Sementara itu, seorang penduduk, Md. Ghauz Sudin, 59, berkata, dia bersyukur kesemua ahli keluarganya tidak berada di dalam rumah ketika kejadian kerana keluar bekerja dan urusan lain.
“Saya dan isteri keluar mengambil ubat dan membeli barang keperluan bagi menyambut Aidiladha, manakala anak-anak bekerja.
“Saya terkejut apabila dihubungi jiran yang memberitahu rumah dilanggar kren.
“Buat masa ini saya sekeluarga terpaksa melupakan hasrat untuk berhari raya,” katanya. – K! ONLINE
Habis.


Ta Win labur RM2. 4 bilion bina pusat sehenti pembuatan produk logam bukan feros
Oleh MOHD AZLI ADLAN

29 Julai 2020, 9:29 pm
KUALA TERENGGANU – Syarikat pengeluar produk tembaga, Ta Win Holdings Bhd. (Ta Win) bakal membangunkan taman perindustrian mesra alam di Lembah Perasing, Kemaman melibatkan pelaburan RM2.4 bilion.
Pengarah Urusan Kumpulan Ta Win, Datuk Seri Ngu Tieng Ung berkata, Terengganu Ecocycle Park yang seluas 202.5 hektar itu dijangka menjadi pusat sehenti pembuatan produk logam bukan feros seperti tembaga yang terulung di Asia Tenggara.
“Terengganu Ecocycle Park yang di inspirasi daripada pembangunan bandar mesra alam, Kitakyushu di Jepun tersebut merupakan usaha sama Ta Win dan Perbadanan Memajukan Iktisad Negeri Terengganu (Permint).
“Taman perindustrian mesra alam yang pertama di Asia Tenggara berkenaan bakal dibangunkan dalam empat fasa yang dijangka siap dalam tempoh sembilan tahun,” katanya.
Terdahulu beliau menandatangani Perjanjian Usaha sama dengan Ketua Pegawai Eksekutif Permint, Wan Adnan Wan Derahman pada majlis yang disaksikan Menteri Besar Terengganu, Datuk Seri Ahmad Samsuri Mokhtar.
Tieng Ung berkata, pembangunan Terengganu Ecocycle Park akan dibahagikan kepada tiga zon iaitu teknologi teras seluas 34.43 hektar, teknologi sub teras (101.25 hektar) dan teknologi sokongan (66 83 hektar).

Beliau berkata, sejajar dengan perancangan masa depan, Ta Win juga bercadang untuk memindahkan ibu pejabat dan kilang miliknya ke Terengganu Ecocycle Park apabila projek itu mula beroperasi kelak.
“Taman perindustrian ini juga amat strategik dengan lokasinya berhampiran Pelabuhan Kuantan dan Lapangan Terbang Sultan Ahmad Shah, Kuantan,” katanya.


Riverside Cafe On The Go tawar peluang bisnes kepada usahawan
Oleh MUHAMMAD IKHWAN IDERIS

29 Julai 2020, 9:13 pm
KUALA LUMPUR – Pusat Dagangan Dunia Kuala Lumpur (WTCKL) memperkasakan cabang perniagaan makanan dan minumannya dengan menceburi bisnes francais sebagai usaha untuk mengurangkan kebergantungan kepada hanya satu sumber pendapatan.
Pusat konvensyen yang terkenal dengan Restoran Riverside dan menjadi lokasi pertemuan pilihan bagi ahli politik dan tokoh perniagaan itu telah melancarkan cawangan baharu berbentuk kios, Riverside Cafe On The Go di ruang legar Menara Dato Onn.
Tampil lebih santai, namun masih mengekalkan menu popular di Riverside seperti nasi lemak, pai daging dan aneka kuih muih Melayu tradisional, cawangan berkenaan dirasmikan oleh Menteri Pengajian Tinggi, Datuk Noraini Ahmad.
Ketua Pegawai Operasi WTCKL, Fauzy Wahab berkata, pihaknya sedang berbincang dengan beberapa pihak untuk membuka lebih banyak cawangan berkonsepkan sama menggunakan sistem francais dengan sasaran pembukaan 10 cawangan tahun hadapan di sekitar Lembah Klang.
“Antara lokasi yang dipertimbangkan adalah seperti di stesen minyak, selain hospital dan pejabat dengan penawaran harga mesra rakyat.
“Kami juga berhasrat untuk bekerjasama dengan Kementerian Pengajian Tinggi dan Perbadanan Nasional Bhd. untuk membuka operasi di institusi pengajian tinggi yang tidak hanya menyediakan peluang pekerjaan kepada pelajar, malah melatih mereka menjadi usahawan,” katanya kepada pemberita di sini baru-baru ini.

Menurut Fauzy, pihaknya cuba lari daripada konsep operasi pusat konvensyen biasa dan ingin memanfaatkan pengalaman serta kepakaran yang ada untuk meningkatkan nama WTCKL menjadi sebuah jenama gaya hidup.
“Kami telah merancang pelbagai acara-acara menarik di WTCKL, namun pelaksanaannya terencat akibat pandemik Covid-19.
“Namun program tersebut bergantung kepada keputusan Majlis Keselamatan Negara untuk membenarkan acara-acara besar sebegini diadakan,” katanya.


Axiata terbit sukuk AS$1 bilion
Oleh MUHAMMAD IKHWAN IDERIS

29 Julai 2020, 9:43 pm
KUALA LUMPUR – Axiata Group Bhd. (Axiata) bakal menerbitkan sukuk berjumlah AS$1 bilion (RM4.25 bilion) bertempoh sehingga 30 tahun yang dijangka dimuktamadkan bulan depan.
Presiden dan Ketua Pegawai Eksekutif Kumpulan Axiata, Tan Sri Jamaludin Ibrahim berkata, pihaknya telah melantik empat buah bank untuk menguruskan penawaran sukuk tersebut iaitu CIMB Bank, Standard Chartered, UBS dan Citigroup.
Jelasnya, sebahagian besar daripada dana yang dijana akan digunakan untuk pengurusan aset dan liabiliti syarikat.
“Kini pasaran modal penuh dengan penawaran daripada banyak syarikat korporat untuk meraih dana dan ini merupakan satu peluang yang menarik bagi kami.
“Separuh daripada dana tersebut adalah untuk tujuan pembiayaan semula, namun sekiranya anak syarikat kami menginginkan modal dan Axiata dapat membuat pinjaman pada kos lebih rendah, adalah logik bagi kami menjana dana sebelum meminjamkannya kepada syarikat,” katanya.
Beliau berkata demikian pada sidang akhbar yang diadakan di Menara Axiata di sini sempena Mesyuarat Agung Tahunan (AGM) Axiata Ke-28 semalam.

Turut hadir Pengerusi Axiata, Tan Sri Ghazzali Sheikh Abdul Khalid dan Naib Ketua Pegawai Eksekutif Kumpulan Axiata, Datuk Izzaddin Idris.
Menurut Jamaludin, pihaknya tidak dapat mengelak daripada impak negatif Covid-19 namun Axiata optimis berada pada posisi terbaik untuk meraih keuntungan daripada norma baharu pasca pandemik berkenaan dalam jangka masa panjang.
Menurut beliau, syarikat memberikan data percuma satu gigabait seorang sehari di Malaysia ketika pandemik dan ia membawa kepada kos kehilangan peluang sebanyak RM300 juta sebulan.
“Di Indonesia jumlahnya lebih banyak iaitu dua gigabait sehari, malah di banyak negara mereka tidak boleh membuat tambah nilai pada telefon mereka kerana tiada ketersambungan online seperti di negara ini.
“Namun kita telah menyaksikan peningkatan penggunaan data antara 20 hingga 40 peratus akibat pandemik.
“Apabila perniagaan pulih dan pelanggan serta peniaga semakin bergantung kepada perkhidmatan online untuk menjalankan urusan kami akan mula meraih keuntungan, mungkin dalam tempoh setahun atau 18 bulan akan datang,” katanya.
Axiata dengan Khazanah Nasional Bhd. sebagai pemegang saham utama turut memiliki kepentingan kawalan dalam firma telekomunikasi di Indonesia, Sri Lanka, Bangladesh dan Kemboja.


Remaja ditemui mati selepas ditegur main telefon
Oleh KOSMO!

29 Julai 2020, 11:17 pm
Oleh IVAN AMIRUL
KOTA MARUDU – Seorang remaja lelaki berusia 17 tahun ditemui mati di sebuah kuarters guru sekolah di daerah ini semalam.
Mayat mangsa ditemui oleh orang awam pada pukul 6 pagi yang kemudian memaklumkan kejadian tersebut kepada polis untuk tindakan selanjutnya.
Ketua Polis Daerah Kota Marudu, Superintendan Mohd. Izaan Abdullah berkata, siasatan awal mendapati mangsa sebelum ini tinggal bersama saudaranya di Matunggong, Kudat.
“Mangsa dihantar ke kuarters guru berkenaan pada 24 Julai lalu selepas dimarahi ahli keluarga kerana sering bermain permainan dalam telefon bimbitnya.
“Sejak itu, mangsa tinggal bersama bapa saudaranya yang bekerja di sekolah tersebut,” katanya ketika dihubungi hari ini.

Menurut Mohd. Izaan, walaupun telah berpindah, mangsa masih bersikap sama suka bermain permainan dalam telefon bimbit.
Kali terakhir mangsa dilihat adalah pada tengah malam kelmarin.
Mayat mangsa dihantar ke Hospital Kota Marudu bagi proses saringan Covid-19 sebelum bedah siasat dijalankan.
Siasatan masih diteruskan bagi mengenal pasti punca sebenar kejadian. – K! ONLINE


Laluan Istana Negeri dikawal ketat
Oleh KOSMO!

29 Julai 2020, 11:13 pm
Oleh IVAN AMIRUL
KOTA KINABALU – Kawalan keselamatan di Jalan Istana menuju ke Istana Negeri, dekat sini ditingkatkan sebaik sahaja bekas Ketua Menteri Sabah, Tan Sri Musa Aman mengadakan sidang media khas di kediamannya hari ini.
Tinjauan di kawasan berkenaan mendapati semua laluan menuju ke Istana Negeri dikawal ketat oleh sepasukan polis sejak pukul 8 malam tadi.
Kenderaan awam yang cuba melalui jalan terbabit turut diarahkan berpatah balik namun keadaan masih terkawal.
Petugas media juga kelihatan berkumpul di laluan menuju ke Istana Negeri berkenaan.
Pemerhatian di pagar utama Istana Negeri mendapati sehingga kini belum kelihatan kenderaan yang membawa Tan Sri Musa Aman memasuki perkarangan istana.

Terdahulu, Musa yang juga Ahli Dewan Undangan Negeri (ADUN) Sungai Sibuga, dalam sidang media khas memaklumkan satu gabungan baharu sudah dibentuk bersama ADUN Sabah daripada pelbagai parti.
Musa berkata, Menteri Keselamatan Dalam Negeri, Datuk Seri Hamzah Zainudin dan Setiausaha Politik Perdana Menteri, Datuk Mohd. Nardin Awang, sudah membuat kunjungan hormat kepada Tuan Yang Terutama (TYT) pagi tadi untuk memaklumkan gabungan baharu yang menyokong Perikatan Nasional (PN).
“TYT meminta saya mengemukakan surat-surat akuan bersumpah yang mengesahkan sokongan mereka.
“Saya sudah menerima surat akuan bersumpah ADUN yang mengesahkan pendirian mereka menyokong gabungan baharu yang saya ketuai nanti,” katanya. – K! ONLINE.


FMM minta luaskan pelaksanaan moratorium bersasar
Oleh KOSMO!

29 Julai 2020, 8:59 pm
Pelanjutan tempoh moratorium memberi nafas lega kepada PKS untuk mengukuhkan semula perniagaan pada pasca Covid-19.

KUALA LUMPUR – Persekutuan Pengilang Malaysia (FMM) memohon kepada kerajaan untuk memperluaskan pelaksanaan moratorium bersasar dan penyusunan semula bayaran balik pinjaman agar perusahaan kecil dan sederhana (PKS) menerima manfaat secara lebih menyeluruh.

Presidennya, Tan Sri Soh Thian Lai berkata, FMM berterima kasih kepada kerajaan berhubung pengumuman inisiatif berkenaan, yang memberikan individu yang paling terjejas ruang untuk bernafas selain membolehkan PKS mendapatkan kembali momentum perniagaan mereka.

Namun pada masa sama, beliau turut meminta agar proses permohonan penyusunan semula bayaran pinjaman dipermudahkan supaya industri dapat memusatkan waktu dan usaha mereka untuk kembali bangkit.

“Apa yang kami faham, inisiatif ini adalah berdasarkan komitmen bank itu sendiri dan bukannya arahan daripada kerajaan, ini memberikan bank kuasa budi bicara sama ada memberikan kelonggaran yang dinyatakan atau tidak.

“PKS tidak memiliki banyak kuasa rundingan dengan bank mereka, jadi kami berharap proses penstrukturan semula bayaran pinjaman ini akan difasilitasi dengan baik,” katanya dalam satu kenyataan yang dikeluarkan di sini semalam.


Perlis kembali catat satu kes Covid-19
Oleh KOSMO!

29 Julai 2020, 7:25 pm
Oleh NUR NAZLINA NADZARI
KANGAR – Perlis mencatatkan satu kes baharu Covid-19 setelah kira-kira tiga bulan berada dalam zon hijau apabila seorang banduan pendatang asing tanpa izin (PATI) warga Thailand disahkan positif virus tersebut.
Pemeriksaan saringan Covid-19 terhadap 15 banduan PATI Pusat Koreksional di Klinik Kesihatan Beseri di sini semalam mendapati seorang daripada mereka positif.
Berikutan itu, lapan anggota penjara berkenaan yang mengiringi banduan PATI tersebut turut menjalani pemeriksaan saringan Covid-19 di Hospital Tuanku Fauziah (HTF) di sini.
Lelaki berusia 26 tahun yang disahkan positif itu bagaimanapun tidak menunjukkan sebarang gejala Covid-19.
Pemeriksaan saringan berkenaan melibatkan lima banduan warga Thailand, sembilan dari Myanmar dan seorang Bangladesh.

Perkara itu disahkan Setiausaha Kerajaan Negeri Perlis, Azman Mohd. Yusof dan memaklumkan pesakit berkenaan kini dirawat di HTF.
Pada 23 April lalu, Ketua Pengarah Kesihatan, Datuk Dr. Noor Hisham Abdullah mengumumkan Perlis sebagai kawasan pertama zon hijau selepas tiada jangkitan baharu dikesan melebihi dua minggu.
Sebelum itu, Perlis mencatatkan 18 kes Covid-19 dengan melibatkan dua kematian.
Pada semalam, tular di media sosial mengenai seorang PATI warga Thailand dilaporkan positif Covid-19 di Klinik Kesihatan Beseri dan telah dikejarkan HTF. – K! ONLINE


Kaedah terbuka solat sunat AidilAdha kecuali di Masjid Negeri
Oleh KOSMO!

29 Julai 2020, 7:22 pm
Oleh MOHAMAD NAUFAL MOHAMAD IDRIS
SHAH ALAM – Kaedah jemaah secara terbuka atau first come first serve digunakan bagi membolehkan orang ramai menunaikan solat sunat Aidiladha di semua masjid dan surau di Selangor.
Jabatan Agama Islam Selangor (JAIS) dalam kenyataan dikeluarkan hari ini memaklumkan perlaksanaan dilakukan selepas mendapat perkenanan Sultan Selangor, Sultan Sharafuddin Idris Shah dengan kehadiran jemaah adalah sehingga kapasiti sebenar ruang solat dipenuhi dengan mengamalkan
penjarakan sosial 1.5 meter.
“Bagaimanapun, kaedah itu tidak dilaksanakan di Masjid Sultan Salahuddin Abdul Aziz Shah (Masjid Negeri) yang menggunakan E-Pass.
“Bagi kehadiran jemaah muslimat (wanita), kebenaran hanya dibenarkan di Masjid Diraja Tengku Ampuan Jemaah, Bukit Jelutong dengan had jemaah seramai 220 orang manakala Masjid Diraja Raja Haji FiSabilillah, Cyberjaya pula dengan had jemaah muslimah seramai 250 orang yang masing-masing di di ruang solat khas muslimat,” katanya.
JAIS turut memberitahu, solat sunat Aidiladha bagi semua masjid dan surau adalah pada pukul
8.00 pagi.

Sehubungan itu, jemaah dinasihatkan kekal berdisplin dengan mematuhi langkah-langkah pencegahan seperti berada dalam keadaan berwudhuk dari rumah, memakai topeng pelitup muka ’face mask’.
membawa sejadah sendiri, sihat dan tidak bergejala serta tidak berjabat tangan di kalangan jemaah.
Dalam perkembangan berlainan, JAIS menegaskan pelaksanaan ibadah korban hanya akan dilaksanakan di Masjid Sultan Salahuddin Abdul Aziz Shah (masjid negeri), masjid daerah, masjid Diraja, masjid naik taraf, masjid institusi dan masjid-masjid kariah atau tempat-tempat yang telah ditentukan oleh pihak masjid. – K! ONLINE


Dua lelaki maut kereta bertembung
Oleh KOSMO!

29 Julai 2020, 6:29 pm
Oleh IVAN AMIRUL
LABUAN – Dua lelaki maut selepas kenderaan jenis Perodua Bezza dinaiki bertembung dengan sebuah van dalam kejadian di Jalan Tun Mustapha semalam.
Dalam kejadian berhampiran simpang lampu isyarat Masjid An-Nur sekitar pukul 11.45 malam itu, semua mangsa dikenali sebagai Amad Hassim, 40 dan Mal Parad, 36 disahkan meninggal dunia di lokasi kemalangan ekoran kecederaan serius.
Ketua Polis Daerah Wilayah Persekutuan Labuan, Superintendan Muhamad Farid Ahmad berkata, siasatan awal mendapati Perodua Bezza berkenaan dipandu seorang lelaki berusia 58 tahun yang membawa kedua-dua mangsa bergerak daripada arah bandar ke Jalan Masjid.
“Bagaimanapun, kereta dinaiki tiga individu terbabit bertembung dengan sebuah van jenis Nissan yang datang dari arah bertentangan setibanya di lokasi kejadian. Van terbabit dipandu oleh seorang lelaki berusia 22 tahun dan bergerak daripada arah Pohon Batu menuju ke pusat bandar.
“Akibat pelanggaran itu, dua penumpang Perodua Bezza dipercayai terhumban keluar manakala seorang lagi tersepit ditempat duduk hadapan. Siasatan mendapati kemalangan berpunca daripada kecuaian pemandu Perodua Bezza sewaktu memandu keluar dari simpang,” katanya menerusi kenyataan akhbar hari ini.

Dalam pada itu, Muhamad Farid berkata, mayat mangsa dibawa ke Unit Forensik Hospital Nukleus Labuan bagi proses bedah siasat.
Sementara itu, pemandu Perodua Bezza dan van hanya mengalami kecederaan ringan dan dirawat di Unit Kecemasan Hospital Labuan.
“Sampel darah serta air kencing kedua-dua pemandu juga diambil bagi ujian dadah dan alkohol.
“Kes disiasat mengikut Seksyen  41(1) Akta Pengangkutan Jalan 1987 iaitu memandu secara melulu hingga menyebabkan kematian,” ujarnya. K! ONLINE.


Gadis tular pakai gelang merah jambu negatif Covid-19
Oleh MOHD SYALMIZI HAMID

29 Julai 2020, 7:39 pm
Oleh SYALMIZI HAMID
SEBERANG PERAI – Polis telah mengenal pasti seorang gadis yang gambar dirinya tular di media sosial hari ini kerana pergi ke sebuah bank di Jalan Ong Yi How, Butterworth di sini sambil mengenakan gelang merah jambu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, siasatan pihaknya mendapati gadis berusia 25 tahun itu tamat tempoh kuarantin hari ini.
“Dia yang baru pulang dari Thailand telah menjalani ujian Covid-19 kali pertama pada 15 Julai lalu dan didapati negatif.
“Ujian kali kedua juga telah dijalankan semalam dan keputusannya juga negatif. Dia sepatutnya telah selesai menjalani pemantauan pada hari ini,” katanya kepada pemberita di sini hari ini.
Menurut Noorzainy, pihaknya berjaya menjejaki gadis terbabit selepas polis melakukan siasatan sejurus gambar itu tular di Facebook.

“Dia yang didapati memakai gelang individu di bawah pengawasan (PUS) Covid-19 telah pergi untuk melakukan urusan di bank, tetapi telah dihalang oleh pengawal keselamatan daripada masuk.
“Dia telah melarikan diri sebelum pihak bank sempat mendapatkan maklumat dirinya. Pihak bank kemudiannya telah meneliti televisyen litar tertutup (CCTV),” katanya lagi.
Terdahulu, Kosmo! Online melaporkan gambar yang memaparkan seorang gadis mengenakan gelang merah jambu yang dikaitkan dengan gelang PUS tular di media sosial.
Seorang pengguna Facebook mendakwa melihat gadis itu sedang beratur di hadapan sebuah bank dan telah merakamkan gambarnya, namun gambar itu tidak jelas. – K! ONLINE


Pencuri sport rim diberkas polis
Oleh MOHD YUNUS YAKKUB

29 Julai 2020, 6:24 pm
Oleh MOHD. YUNUS YAKKUB
KLANG – Kelicikan dua remaja mencuri rim aloi (sport rim) motosikal di sebuah pangsapuri di daerah ini berakhir selepas ditahan dalam dua operasi berasingan, kelmarin.
Kedua-dua suspek berusia 13 dan 14 tahun ditahan dalam tempoh selang tiga jam bermula pukul 9 malam.
Ketua Polis Daerah Klang Selatan, Asisten Komisioner Shamsul Amar Ramli berkata, pihaknya menerima dua laporan polis berhubung kehilangan sport rim dan tayar pada motosikal jenis Yamaha Lagenda dalam tempoh dua hari berturut-turut di lokasi yang sama.
Katanya, tangkapan pertama dilakukan di Jalan Persiaran Sireh Junjung, Pelabuhan ketika suspek menaiki motosikal jenis Honda EX5.
“Soal-siasat terhadap suspek kemudiannya membawa penemuan sepasang sport rim berwarna hitam di yang disimpan di Kampung Sungai Udang di sini.

“Hasil soal-siasat juga membawa penangkapan rakan suspek yang tinggal di kawasan pangsapuri yang merupakan lokasi kecurian berlaku itu,” katanya ketika dihubungi Kosmo! di sini hari ini.
Jelas beliau, siasatan lanjut mendapati kedua-dua suspek mengakui melakukan jenayah tersebut dan kes disiasat mengikut Seksyen 379A Kanun Keseksaan. -K! ONLINE


Padah bermain mercun ‘crazy bang’
Oleh KOSMO!

29 Julai 2020, 6:34 pm
Oleh IVAN AMIRUL
PENAMPANG – Seorang lelaki berusia 26 tahun cedera di muka serta badan selain patah bahagian jari selepas mercun jenis ‘crazy bang’ dibakarnya meletup sendiri semalam.
Mangsa dipercayai cuba membakar mercun berkenaan di koridor hadapan rumah yang terletak di Kampung Terian dalam kejadian kira-kira pukul 10 pagi itu.
Ketua Polis Daerah Penampang, Deputi Superintendan Mohd Haris Ibrahim berkata, bagaimanapun mercun terbabit dipercayai meletup secara tiba-tiba.
“Mangsa dikatakan pengsan di tempat kejadian sejurus letupan berlaku sebelum ahli keluarga menghubungi talian kecemasan 999 bagi mendapatkan bantuan.
“Mangsa dihantar menggunakan helikopter ke Hospital Queen Elizabeth (HQE) untuk mendapatkan rawatan lanjut,” katanya ketika dihubungi, hari ini.

Mengulas lanjut mengenai kejadian itu, Mohd Haris menyatakan mangsa kini berada dalam keadaan stabil dan masih menerima rawatan di hospital.
Sementara itu, beliau mengingatkan orang awam supaya tidak bermain mercun berikutan ia boleh mengakibatkan kecederaan serius.
“Individu yang memiliki atau menjual mercun secara tidak sah juga adalah salah disisi undang-undang serta boleh dikenakan tindakan tegas,” katanya.
Kes disiasat mengikut Seksyen 8 Akta Bahan Letupan 1957. – K! ONLINE.


Pasar Satok ditutup sehari
Oleh KOSMO!

29 Julai 2020, 6:39 pm
Oleh ALICIA JOHNY KUEH
KUCHING – Medan Niaga Satok di sini telah ditutup sementara untuk kerja-kerja penyahkuman atau disinfeksi pagi ini (29 Julai).
Hal ini berikutan laporan satu kluster baharu yang diberi nama Kluster Pasar Satok setelah empat kes positif Covid-19 melibatkan para peniaga pasar tersebut dilaporkan semalam (28 Julai).
Pengarah Jabatan Kesihatan Negeri Sarawak (JKNS), Dr Chin Zin Hing, berkata pasar tersebut hanya ditutup untuk kerja-kerja disinfeksi untuk mencegah penularan wabak Covid-19.
“Kami akan menjalankan kerja-kerja penyahkuman selama sehari dua dahulu dan melakukan beberapa ujian saringan lagi.
“Kami akan memberi tumpuan kepada hal-hal ini dahulu sebelum memutuskan langkah seterusnya,” katanya ketika dihubungi Kosmo sebentar tadi (29 Julai).

Seramai 22 anggota Bomba yang diketuai oleh Pegawai Kanan Bahagian Operasi Negeri, PgKB II John Sagus Francis telah terlibat dalam operasi sanitasi awam di pasar tersebut dari pukul 9.10 ke 9.40 pagi tadi.
Pada 25 dan 26 Julai, saringan aktif Covid-19 telah dijalankan di Pasar Satok melibatkan seramai 229 orang. Daripada jumlah yang disaring, seramai empat orang telah didapati positif ujian RT-PCR Covid-19 pada 27 Julai.
Kesemua kes tidak menunjukkan sebarang tanda dan gejala. Indeks kes kepada kluster ini dan kontak kepada kes-kes masih dalam siasatan. – K! ONLINE.


Musa Aman dakwa kuasai Sabah
Oleh KOSMO!

29 Julai 2020, 7:30 pm
Oleh IVAN AMIRUL
KOTA KINABALU – Ahli Dewan Undangan Negeri (ADUN) Sungai Sibuga, Tan Sri Musa Aman memaklumkan satu gabungan baharu sudah dibentuk bersama ADUN Sabah daripada pelbagai parti.
Musa yang juga bekas Ketua Menteri Sabah menyatakan Menteri Keselamatan Dalam Negeri, Datuk Seri Hamzah Zainudin dan Setiausaha Politik Perdana Menteri, Datuk Mohd. Nardin Awang, sudah membuat kunjungan hormat kepada Tuan Yang Terutama (TYT) pagi tadi untuk memaklumkan gabungan baharu yang menyokong Perikatan Nasional (PN) di bawah kepimpinan Perdana Menteri, Tan Sri Muhyiddin Yassin sudah memperoleh sokongan majoriti bagi membentuk kerajaan baharu.
“TYT telah meminta saya mengemukakan surat-surat akuan bersumpah yang mengesahkan sokongan mereka.
“Saya sudsh menerima surat akuan bersumpah ADUN yang mengesahkan pendirian mereka menyokong gabungan baharu yang saya ketuai nanti.
“Sebagai melangkah ke hadapan, kerajaan gabungan baharu ini akan berusaha memperbaiki dan menghasilkan dasar yang lebih baik untuk membawa Sabah keluar dari keadaan ekonomi yang getir pada saat ini akibat kelemahan kerajaan Parti Warisan termasuklah dalam mengatasi penularan wabak Covid-19.

“Dengan bantuan kerajaan persekutuan, saya percaya kita dapat mengatasi cabaran yang berlaku.
“Selain itu, kita mahu melonjakkan ekonomi negeri, mewujudkan lebih banyak peluang pekerjaan dan meningkatkan kehidupan masyarakat,” katanya ketika sidang media di kediamannya sebentar tadi.
Sementara itu, Musa mengucapkan
penghargaan kepada semua pihak yang secara konsisten mempercayai dan memberikan sokongan kepada beliau.
“Saya tidak mengharapkan apa-apa kecuali komitmen dan dedikasi sepenuhnya daripada semua wakil rakyat untuk kepentingan dan kesejahteraan rakyat,” katanya. – K! ONLINE.


Patuhi SOP semasa berurusan di kaunter JPJ
Oleh AHMAD SHAHERMAN SHAMSURI

29 Julai 2020, 7:45 pm
KUALA LUMPUR – Jabatan Pengangkutan Jalan (JPJ) mengingatkan orang ramai yang berurusan di semua kuanternya supaya mematuhi Prosedur Operasi Standard (SOP) seperti diarahkan Kementerian Kesihatan Malaysia (KKM) dan Majlis Keselamatan Negara (MKN).
JPJ dalam satu kenyataan berkata, orang ramai dijangka akan mengunjungi pejabat JPJ dengan jumlah yang ramai dalam satu masa bagi mendapatkan diskaun pengurangan saman 70 peratus seperti yang diumumkan Menteri Pengangkutan, Datuk Seri Dr. Wee Ka Siong, semalam.
Justeru katanya, semua pelanggan dikehendaki mengamalkan kebiasaan baharu semasa berurusan seperti mematuhi jarak sosial selamat sekurang-kurangnya satu meter dan diwajibkan memakai pelitup muka.
“Selain itu, orang ramai juga perlu kebersihan optimum seperti mencuci tangan dengan sabun atau menggunakan cecair pembasmi kuman (hand sanitizer),”katanya dalam satu kenyataan di sini hari ini.
Semalam, Kementerian Pengangkutan menawarkan diskaun 70 peratus bagi saman boleh kompaun yang dikeluarkan oleh JPJ dan Suruhanjaya Pengangkutan Awam Darat (SPAD).
Tawaran yang bermula dari 1 sehingga 31 Ogos itu diberikan kepada semua saman yang dikeluarkan bagi kesalahan di bawah Akta Pengangkutan Jalan 1987 (Akta 333), Akta Lembaga Pelesenan Kenderaan Perdagangan (Akta 334), Akta Pengangkutan Awam Darat (Akta 715) serta Kaedah-kaedah dan Perintah-perintah di bawahnya termasuk kes yang masih dalam tindakan senarai hitam.

Pengurangan saman itu dilaksanakan di semua pejabat JPJ negeri, cawangan dan Pusat Transformasi Bandar atau UTC serta saluran pembayaran lain JPJ seperti Portal mySIKAP JPJ, Kiosk JPJ dan JPJ Mobile.-K! ONLINE.


Henti projek Musang King elak banjir kilat
Oleh KOSMO!

29 Julai 2020, 7:41 pm
Oleh NORLIA RAMLI
BALING – Kerajaan negeri Kedah mengarahkan syarikat yang menjalankan tanaman durian Musang King di Gunung Inas, Kupang di sini supaya menghentikan projek itu dengan segera bagi mengelak kawasan tersebut terus dilanda banjir kilat.
Menteri Besar Kedah, Muhammad Sanusi Md. Nor berkata, tanah seluas 600 hektar itu sebaliknya akan ditanam dengan tanaman penutup bumi dan pokok balak.
“Kita akan mengarahkan syarikat itu supaya tidak meneruskan projek berkenaan dan menggantikannya dengan tanaman asal,” katanya pada sidang akhbar selepas mempengerusikan Mesyuarat Ahli Majlis Kerajaan Negeri Kedah di Pejabat Daerah Baling di sini hari ini.
Kata beliau, kerajaan negeri membuat keputusan itu bagi memastikan kawasan Kupang tidak lagi dilanda banjir kilat.
“Sebelum ini setiap kali hujan lebat, banjir lumpur melanda rumah penduduk, jadi kita mahu kawasan yang digondolkan ditanam semula dengan pokok balak,” ujarnya.

Kosmo! Online pada Sabtu lalu melaporkan sebanyak 203 buah rumah daripada 19 kampung di Kupang terjejas akibat banjir kilat yang melanda kawasan itu selepas hujan lebat selama kira-kira tiga jam.-K! ONLINE


Covid-19: 13 kes baharu
Oleh NOR IDAYU BOSRO

29 Julai 2020, 6:07 pm
Oleh NOR IDAYU BOSRO
PUTRAJAYA – Sebanyak 13 kes baharu jangkitan Covid-19 direkodkan menjadikan jumlah kes positif mencecah 8,956 kes.
Ketua Pengarah Kesihatan, Datuk Dr. Noor Hisham Abdullah berkata, daripada 13 kes baharu itu, lima kes membabitkan penularan tempatan manakala, bakinya adalah kes import.
Beliau berkata, kes import adalah dari negara Gambia, Ukraine, United Kingdom, Filipina, India dan Pakistan dengan membabitkan empat warganegara dan empat bukan warganegara.
“Manakala, kes penularan tempatan pula melibatkan tiga warganegara dan dua bukan warganegara,” katanya dalam satu kenyataan akhbar di sini hari ini.
Noor Hisham berkata, dua kluster aktif di Sarawak iaitu kluster Sentosa dan Mambong masing-masing melaporkan satu kes baharu.

Beliau berkata, kluster Sentosa telah melibatkan kes sehingga generasi kedua dan punca jangkitan dipercayai daripada aktiviti dalam komuniti.
“Sehingga 12 tengah hari tadi, sebanyak 31 kes positif dikesan di kluster Sentosa yang merupakan sebuah hospital di Kuching.
“Bagi memastikan kesinambungan perkhidmatan dan melindungi pesakit serta anggota kesihatan, operasi Jabatan Pesakit Luar dan kemasukan pesakit baru telah dipindahkan ke Hospital Umum Sarawak namun rawatan kepada pesakit sedia ada diteruskan,” katanya. – K! ONLINE


Jualan makanan laut segar murah RM5 di Kepala Batas
Oleh KOSMO!

29 Julai 2020, 5:45 pm
Oleh ABD. RAZAK OSMAN
SEBERANG PERAI – Orang ramai yang berhasrat membeli makanan laut segar dengan harga lebih murah berbanding tempat lain boleh berkunjung ke Pasar Nelayan Sungai Tembus, Penaga, Kepala Batas di sini kerana menawarkan harga lebih murah.
Ini kerana hasil laut seperti ikan, sotong, udang dan ketam dijual pada harga kira-kira RM5 lebih murah bagi setiap kilogram berbanding di tempat lain.
Seorang nelayan, Zahari Othman, 46, dari Taman Penaga berkata, dia akan turun ke laut kira-kira pukul 6.45 pagi pada setiap hari bagi memastikan jualan hasil laut yang segar.
“Hari ini saya jual udang dengan harga RM55 bagi satu kilogram. Jika di tempat lain, udang kasar seperti ini boleh mencecah harga lebih RM60 satu kilogram.
“Di pasar ini, para nelayan boleh menjual hasil tangkapan masing-masing secara bergilir-gilir. Semua jenis ikan yang dijual pasti lebih murah RM5 sekilogram berbanding di tempat,” katanya kepada Kosmo! di sini hari ini.

Sementara itu, seorang penduduk dari Lahar Kepar, Kepala Batas, Tan Lan Soon, 53, berkata, dia sering pergi ke pasar itu untuk membeli udang segar hasil daripada tangkapan oleh kira-kira 50 orang nelayan.
Berkongsi tip, Lan Soon berkata, jika mahu membeli makanan laut segar pada harga lebih murah, orang ramai perlu pergi ke pasar itu sekitar pukul 10.30 pagi hingga 1 petang pada setiap hari. – K! ONLINE


MPK perkenal aplikasi ‘SmartBooking’
Oleh KOSMO!

29 Julai 2020, 5:59 pm
Oleh ISKANDAR SHAH MOHAMED
KLANG – Majlis Perbandaran Klang (MPK) memperkenalkan aplikasi ‘SmartBooking’ bagi kemudahan orang ramai membuat tempahan dewan dan tempat riadah di sekitar daerah ini.
Yang Dipertua MPK, Dr. Ahmad Fadzli Ahmad Tajuddin berkata, inovasi itu dihasilkan menerusi kerjasama Jabatan Khidmat Pengurusan, Unit Pembangunan Sistem, Jabatan Kewangan dan Jabatan Penilaian dan Pengurusan Harta bagi mengurangkan kesesakan teruk di kaunter selain mengelak penularan pandemik Covid-19.
“SmartBooking siap dibangunkan pada  Februari lalu sebagai satu saluran pembayaran secara atas talian bagi urusan tempahan seperti majlis perkahwinan, seminar dan sukan.
“Aplikasi melibatkan lebih 20 dewan dan 17 padang di bawah seliaan MPK itu memaparkan tarikh, masa, lokasi dan kadar sewaan sebagai rujukan sekali gus memudahkan tempahan dibuat,” katanya selepas melancarkan aplikasi itu Dewan Hamzah MPK di sini hari ini.
Menurut beliau, menerusi SmartBooking yang bakal diaktifkan pada 6 Ogos depan itu, orang awam tidak perlu hadir ke kaunter MPK untuk membuat tempahan.

Malah, katanya, semua resit bayaran akan dihantar terus secara elektronik dan boleh disemak secara lebih terperinci berbanding kaedah manual sebelum ini.
“Aplikasi itu boleh dimuat naik secara terus daripada ‘Google Play Store’ dan ‘App Store Apple’ . Tempahan dan bayaran juga dibuka selama  24 jam,” katanya.
Mengulas lanjut, Ahmad Fadzli berkata, pihaknya merekodkan kutipan berjumlah RM755,085 sepanjang tahun lalu bagi penyewaan dewan dan kemudahan riadah. – K! ONLINE


MPK lupus arak, DVD dan VCD haram bernilai RM11, 685
Oleh KOSMO!

29 Julai 2020, 5:41 pm
Oleh ISKANDAR SHAH MOHAMED
KLANG – Majlis Perbandaran Klang (MPK) hari ini melupuskan 1,771 unit barang sitaan melibatkan arak, cakera padat video (VCD) dan cakera padat digital (DVD) cetak rompak berjumlah RM11,685.
Yang Dipertua MPK, Dr. Ahmad Fadzli Ahmad Tajuddin berkata, kesemua barangan tersebut diperolehi hasil sitaan terhadp 15 premis yang didapati melakukan pelanggaran undang-undang yang ditetapkan pihaknya bermula November 2019 hingga Februari lalu.
Katanya, pelupusan itu dijalankan mengikut kaedah justifikasi dan klasifikasi barang sitaan yang ditetapkan di bawah prosedur ISO 9001:2015.
“Penyitaan 531 botol arak itu dibuat mengikut Undang-Undang Kecil (UUK) 3 (1) Pelesenan Establisymen Makanan 2007 kerana menjalankan perniagaan tanpa lesen.
“Manakala, sitaan 1,230 keping DVD dan VCD mengikut UUK 3 Penjaja 2007 kerana menjalankan aktiviti menjaja tanpa lesen,” katanya pada sidang akhbar di stor Jabatan Perkhidmatan Persekitaran MPK di sini hari ini.

Beliau turut menegaskan pihaknya turut mengenal pasti lokasi ‘panas’ mengenai aktiviti haram tersebut termasuk kesalahan iklan tanpa permit.
“Ia melibatkan kawasan pekan Kapar, Meru, Taman Sentosa dan pusat bandar Klang bagi kesalahan menjual arak tanpa lesen.
“Manakala, aktiviti menjual DVD dan VCD cetak rompak serta iklan tanpa permit dikesan di kawasan pasar malam, pasar pagi dan hadapan premis nombor ramalan serta bank di daerah ini,” katanya. -K! ONLINE


Dua minggu untuk lihat jika ada kluster mahkamah
Oleh NOR IDAYU BOSRO

29 Julai 2020, 5:34 pm
PUTRAJAYA – Kementerian Kesihatan ada tempoh dua minggu dari sekarang untuk melihat jika ada pertambahan kes jangkitan Covid-19 berikutan perhimpunan solidariti penyokong bekas Perdana Menteri, Datuk Seri Najib Tun Razak di Kompleks Mahkamah Kuala Lumpur, kelmarin.
Ketua Pengarah Kesihatan, Datuk Dr Noor Hisham Abdullah berkata, pihaknya akan segera membuat pengesanan kontak sekiranya ada kes positif melibatkan perhimpunan itu direkodkan.
“Apa yang sudah berlaku semalam (kelmarin), tidak boleh buat apa, sebab dah berlaku, tetapi kita doa tiada peningkatan kes.
“Buat masa ini, tindakan kita kena tengok dalam tempoh dua minggu sama ada ada pertambahan kes atau tidak,” katanya pada sesi libat urus bersama media dalam menangani pandemik Covid-19 di sini hari ini.
Kosmo! semalam melaporkan tindakan kira-kira 2,000 penyokong bekas Najib yang bersesak di pekarangan Kompleks Mahkamah Kuala Lumpur dibimbangi mencetuskan kluster mahkamah’. -K! ONLINE


Baru hendak mula operasi, terbakar lagi
Oleh KOSMO!

29 Julai 2020, 6:17 pm
Oleh NOOR HASLIZA NUSI
GEORGE TOWN – Sebuah premis mengecat kenderaan di Lintang Sungai Pinang di sini terbakar lagi petang tadi selepas musnah dijilat api bulan lalu.
Komander Operasi, Ketua Balai Bomba dan Penyelamat Jalan Perak, A’ Azelan Hassan berkata, pihaknya menerima panggilan berhubung kejadian kira-kira pukul 3.07 petang tadi dan tiba di lokasi kurang dua minit kemudian.
Menurutnya, sebaik tiba di tempat kejadian mendapati telah berlaku kebakaran kecil melibatkan hanya 10 peratus kemusnahan di lokasi sama.
“Bulan lalu, premis terbabit musnah terbakar hampir 80 peratus keseluruhannya dan hari ini, berlaku lagi kebakaran dipercayai akibat kesan tumpahan minyak tinner dan percikkan api daripada mesin kimpalan.
“Premis terbabit dikatakan dalam proses membuka semula operasi selepas menerima laporan kebakaran,” katanya ketika dihubungi Kosmo! hari ini.

Jelasnya, kebakaran tersebut tidak melibatkan sebarang kecederaan mangsa dan operasi pemadaman api tamat sepenuhnya pada pukul 4.06 petang tadi. – K! ONLINE.


JAS Perak keluar 188 kompaun dalam Ops Gempur 2.0
Oleh KOSMO!

29 Julai 2020, 6:20 pm
Oleh SHAARANI ISMAIL
IPOH – Jabatan Alam Sekitar (JAS) Perak mengeluarkan sejumlah 188 kompaun berjumlah RM376,000 sepanjang tiga hari berlangsung Ops Gempur 2.0 yang bermula Isnin dan berakhir hari ini.
Pengarahnya, Rosli Zul berkata, sepanjang tiga hari operasi berlangsung juga, JAS Perak berjaya menjalankan siasatan dan penguatkuasaan terhadap 46 premis di seluruh negeri.
Katanya, jumlah itu adalah melebihi daripada sasaran ditetapkan sebelum ini iaitu 38 premis di mana JAS turut melakukan pemeriksaan di premis yang tidak diletakkan dalam senarai awal.
“Jumlah kompaun yang dikeluarkan juga adalah lebih tinggi berbanding Ops Gempur 1.0 yang dilaksanakan JAS Perak sebelum bermula PKP (Perintah Kawalan Pergerakan) pada 18 Mac lalu.
“Pada ops pertama yang dilaksanakan Mac lalu, sebanyak 108 kompaun dikeluarkan dan jumlah itu meningkat kepada 188 pada Ops Gempur kali ini,” katanya kepada pada sidang akhbar di sini hari ini.

Rosli berkata selain kompaun, JAS turut mengeluarkan 47 arahan di lapangan, notis arahan (51), membuka dua kertas siasatan dan menggantung satu lesen terhadap premis yang diperiksa.
Katanya, bagi premis yang digantung lesen, ia membabitkan penggantungan lesen pengangkutan terhadap premis berkenaan kerana ia membabitkan industri pelupusan sisa bahan buangan terjadual.
Beliau berkata, daripada 46 premis yang diperiksa hanya 14 premis atau 40 peratus patuh kepada peraturan ditetapkan JAS manakala selebihnya iaitu 32 premis atau 60 peratus lagi gagal mematuhi peraturan ditetapkan.
“Diharapkan dengan pelaksanaan Ops Gempur dan tindakan penguatkuasaan yang dijalankan, ia memberi mesej kepada semua pihak bahawa JAS Perak serius dan komited dalam mengambil tindakan terhadap pesalah alam sekitar.
“Mana-mana pihak yang didapati melanggar kehendak perundangan alam sekitar dari operasi yang dilaksanakan ini akan terus dipantau dengan lebih dekat oleh JAS,” katanya.
Katanya, seramai 27 pegawai membabitkan 10 pasukan termasuk dari pejabat cawangan JAS di Teluk Intan dan Taiping terbabit dalam operasi berkenaan yang dilaksanakan mengikut Akta Kualiti Alam Sekeliling 1974 dan peraturan yang ada di bawahnnya.


Lelaki ditahan jual gelaran Datuk palsu
29 Julai 2020, 6:02 pm
Oleh ISKANDAR SHAH MOHAMED
KLANG – Perbuatan jahat seorang lelaki yang mendakwa mampu mendapatkan biasiswa, anugerah Datuk dan kereta lelong daripada Istana Pahang mengundang padah apabila dicekup polis, semalam.
Lelaki berusia 37 tahun yang turut mengaku dirinya seorang Datuk itu ditahan di sekitar Masai, Johor pada pukul 9.15 pagi.
Ketua Polis Daerah Klang Utara, Asisten Komisioner Nurulhuda Mohd Salleh berkata, penahanan itu susulan laporan seorang konsultan keselamatan yang mengalami kerugian sebanyak RM65,000 akibat diperdaya suspek sejak 10 Mei lalu.
“Siasatan awal mendapati mangsa telah dihubungi suspek yang memperkenalkan diri sebagai Datuk dari Pahang sebelum memaklumkan mampu membantu mendapatkan biasiswa daripada sebuah persatuan untuk menampung pengajian dua anak lelakinya.
“Mangsa kemudianya diminta membuat pembayaran berjumlah RM2,500 ke dalam akaun diberikan suspek dan dijanjikan menerima surat tawaran tersebut,” katanya dalam satu kenyataan di sini hari ini.

Kata beliau, suspek dikatakan terus menghubungi mangsa beberapa hari selepas itu dengan menawarkan gelaran Datuk dan kereta lelong daripada istana Pahang.
Nurulhuda berkata, mangsa yang terpedaya kemudiannya membuat pembayaran secara berperingkat berjumlah RM62,500 ke dalam beberapa akaun suspek sebelum menyedari telah ditipu dan membuat laporan polis.
“Hasil siasatan awal mendapati suspek yang menetap di Melaka itu memiliki 24 rekod jenayah melibatkan kes penipuan.
“Polis turut merampas enam kad ATM bank, sekotak kad perniagaan tertera nama Datuk dan
dua telefon bimbit,” ujarnya.
Jelas beliau, suspek kini direman tiga hari sehingga Jumaat depan bagi siasatan mengikut Seksyen 420 Kanun Keseksaan. -K! ONLINE


Md. Rayhan mohon maaf
Oleh KOSMO!

29 Julai 2020, 5:55 pm
Oleh SUBKHI SUDARJI
PUTRAJAYA – Warga Bangladesh Md. Rayhan Kabir ya g membuat dakwaan berhubung layanan pihak berkuasa Malaysia kepada pendatang tanpa izin, ketika negara menguatkuasakan Perintah Kawalan Pergerakan (PKP), bagi membanteras penularan Covid-19 memohon maaf kepada rakyat Malaysia di atas tindakannya itu.
Permohonan maaf itu disampaikan menerusi peguamnya, C. R Selva dan K. Sumitha Shaanthinni ketika menemui anak guamnya yang kini ditahan di Jabatan Imigresen di sini.
C.R Selva berkata, anak guamnya itu tidak berniat untuk memburukkan kerajaan Malaysia dan memohon maaf di atas tindakannya.
Beliau berkata, anak guamnya juga berada dalam keadaan baik dan tidak menghadapi sebarang masalah sama ada dari segi makanan mahu pun layanan daripada Jabatan Imigresen.
“Md. Rayhan ingin memohon maaf di atas tindakannya sebelum ini dan dia bersedia untuk pulang ke negaranya bila-bila masa,” katanya kepada Kosmo ketika ditemui di sini hari ini. -K! ONLINE


MBS kaji tebang pokok tinggi
Oleh KOSMO!

29 Julai 2020, 6:12 pm
Oleh ZAKKINA WATI AHMAD TARMIZI
SEREMBAN – Majlis Bandaraya Seremban (MBS) sedang dalam peringkat kajian untuk menebang kesemua pokok yang mempunyai ketinggian melepasi kabel elektrik yang ada di bandar ini.
Datuk Bandar MBS, Datuk Zazali Salehudin berkata, perkara tersebut perlu diambil atas faktor untuk mengelakkan kejadian pokok tumbang akibat angin kencang berulang.
“Namun terdapat juga permasalahan lain yang timbul di mana ada juga warga Seremban ini yang suka dan ada juga warganet yang membantah atas alasan masing-masing,” katanya menerusi kenyataan akhbar hari ini.
Kelmarin, dalam kejadian di Jalan Sikamat dekat sini, tiga beranak nyaris maut apabila sebatang pokok patah lalu menimpa kenderaan jenis Proton Saga BLM dinaiki mereka yang kebetulan melalui kawasan tersebut.
Kenderaan tersebut mengalami kerosakan di bahagian hadapan namun tiada sebarang kecederaan serius dilaporkan.

Sementara itu, menurut Zazali, hasil siasatan MBS mendapati bahawa pokok tersebut merupakan pokok liar yang tumbuh dan berada di dalam kawasan lot individu.
“Pihak MBS telah menjalankan tindakan segera dengan melakukan kerja-kerja pembersihan sisa-sisa pokok tumbang di kawasan kejadian tersebut pada 27 dan 28 Julai lalu,” katanya.
Dalam pada itu, beliau memberitahu, MBS telah meluluskan sebanyak 21 sebut harga ataupun peruntukkan sebanyak RM4.3 juta bagi tujuan penyelenggaraan pokok dan kontraktor juga telah dilantik bagi melaksanakan kerja-kerja tersebut di seluruh kawasan MBS. – K! ONLINE.


73 tabika, 3 taska Kemas ditutup sebab kluster Sivagangga
Oleh NORLIDA AKMAR IDROS

29 Julai 2020, 3:14 pm
ALOR SETAR – Sebanyak 73 taman bimbingan kanak-kanak (tabika) dan tiga taman asuhan kanak-kanak (taska) Jabatan Kemajuan Masyarakat (Kemas) dalam Parlimen Kubang Pasu ditutup bermula hari ini susulan kluster baharu PUI Sivagangga yang dikesan di negeri ini.
Pengarah Kemas Negeri Kedah, Noor Azman Abd. Rahman berkata, arahan penutupan itu adalah sebagai langkah pencegahan awal di peringkat jabatan.
“Seramai 1,605 pelajar tabika dan 62 pelajar taska Kemas terlibat dan penutupan ini akan dibuat dalam tempoh 14 hari atau sehingga kita menerima arahan dan nasihat selanjutnya daripada Pejabat Kesihatan,” katanya ketika dihubungi di sini hari ini.
Kata beliau, pelajar yang datang ke tabika dan taska pada hari ini diminta pulang ke rumah masing-masing.
“Pada masa sama, penutupan sementara ini juga membolehkan proses pembersihan dan nyah kuman dapat dilakukan di semua tadika dan taska tersebut mengikut prosedur operasi standard (SOP) yang disediakan,” ujarnya.
Menurut Noor Azman, daripada 73 tabika yang ditutup, sebanyak tujuh tabika antaranya Tabika Kemas Kampung Natoi, Pekan Jitra, Kampung Bemban dan Kampung Tebing mempunyai rekod kontak rapat dengan kluster tersebut.

“Kontak rapat itu melibatkan waris pelajar yang disaring berhubung kluster berkenaan iaitu dari sebuah kedai makan di Napoh,” jelasnya.
Tambahnya, Tabika Kemas Kampung Tebing terletak berhampiran dengan kedai makan berkenaan iaitu kira-kira 500 meter sahaja.
Dalam pada itu, Pengarah Kesihatan Kedah, Dr. Mohd Fikri Ujang berkata, Jabatan Kesihatan Negeri (JKN) Kedah sedang giat mengesan kontak rapat pemilik dan pekerja di sebuah kedai nasi kandar di Napoh, Jitra dekat sini bagi mengekang penularan pandemik Covid-19 di negeri ini.
“Semua kontak yang berkemungkinan terlibat akan disaring yang mana sampel mereka akan diambil dan diuji bagi mengetahui sama ada mereka positif atau negatif wabak terbabit,” katanya.-K! ONLINE
-habis


PM umum moratorium bersasar
Oleh ZULKIFLI MANZOR

29 Julai 2020, 3:43 pm
KUALA LUMPUR – Tempoh moratorium bayaran pinjaman bagi mereka yang hilang pekerjaan akibat Covid-19 pada tahun ini dan masih belum mendapat pekerjaan baharu dilanjutkan untuk tempoh tiga bulan.
Perdana Menteri, Tan Sri Muhyiddin Yassin berkata, tempoh moratorium itu bagaimanapun boleh dilanjutkan lagi oleh pihak bank bergantung kepada situasi individu terbabit.
Manakala, bagi individu yang masih bekerja tetapi gaji berkurangan, bayaran ansuran bulanan dikurangkan selaras dengan kadar pengurangan gaji bergantung kepada jenis pinjaman.
“Sebagai contoh, bagi pinjaman perumahan atau pinjaman peribadi, bayaran ansuran bulanan akan dikurangkan pada kadar yang sama dengan pengurangan gaji.
“Bantuan ini adalah untuk tempoh sekurang-kurangnya enam bulan dan lanjutan boleh diberikan tertakluk kepada keadaan gaji semasa individu berkenaan,” katanya semasa menyampaikan Perutusan Khas Pengumuman Lanjutan Moratorium dan Bantuan Bank Bersasar hari ini. -K! ONLINE


PDRM jalankan 1,755 pemeriksaan individu kuarantin di rumah
Oleh KOSMO!

29 Julai 2020, 5:30 pm
Oleh SITI A’ISYAH SUKAIMI
PUTRAJAYA: Sebanyak 1,755 pemeriksaan dilakukan Polis Diraja Malaysia (PDRM) semalam, terhadap individu yang sedang menjalankan kuarantin wajib 14 hari di kediaman masing-masing.
Menteri Kanan (Keselamatan), Datuk Seri Ismail Sabri Yaakob berkata, PDRM bersama petugas Kementerian Kesihatan akan sentiasa membuat pemeriksaan dan pemantauan terhadap mereka bagi memastikan Prosedur Operasi Standard (SOP) dipatuhi.
“Pada masa sama, sejak 24 hingga 28 Julai lalu, seramai 2,174 rakyat Malaysia pulang ke tanah air melalui pintu masuk sempadan antarabangsa dan ditempatkan di 13 Stesen Kuarantin di Kuala Lumpur, Negeri Sembilan, Pulau Pinang, Kelantan, Sarawak dan Johor.
“Daripada jumlah itu, seramai tujuh individu dihantar ke hospital untuk rawatan,” katanya dalam satu kenyataan di sini hari ini.
Mengulas lanjut, beliau berkata, mereka pulang dari 22 negara iaitu Filipina, Thailand, Indonesia, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Bangladesh, Taiwan, China, United Kingdom, Belanda dan Australia. – K! ONLINE.


Penganggur dicekup curi barangan kemas teman wanita
Oleh MUHAMMAD AYMAN GHAFFA

29 Julai 2020, 4:00 pm
TUMPAT – Seorang penggangur tidak sempat berjoli hasil curi barangan kemas milik bekas kekasihnya bernilai RM55,000 apabila dia ditahan polis di dalam sebuah kereta di Jalan Gajah Mati dekat Kota Bharu semalam.
Ketua Polis Daerah Tumpat, Superintendan Ab. Rashid Mat Daud berkata, lelaki berusia 36 tahun itu ditahan selepas tidak sampai 10 jam mencuri pelbagai barangan kemas di rumah wanita berkenaan di Kampung Kulim, Wakaf Bharu pada pukul 1.30 pagi hari yang sama.
Katanya, sewaktu tangkapan dilakukan, suspek dipercayai sedang dalam perancangan untuk melarikan diri ke Johor Bahru.
“Kita mengekori suspek yang memandu kereta Proton Waja dari Wakaf Bharu menuju ke Salor. Bagaimanapun, suspek menukar keretanya itu dengan menaiki kereta jenis Perodua ke Kota Bharu sebelum kita menahannya.
“Penahanan suspek membawa kepada penemuan barangan kemas milik bekas teman wanitanya yang disimpan di dalam almari di rumahnya di Kampung Bunut Sarang Burong dekat sini,” katanya pada sidang akhbar di Ibu Pejabat Polis Daerah Tumpat di sini hari ini.
Menurut Ab. Rashid, suspek dipercayai menyelinap masuk ke rumah wanita tersebut sebelum mencuri seutas rantai, gelang tangan, kepingan emas dan kalung jed.

“Kesemua barangan kemas itu dipercayai merupakan tinggalan pusaka nenek wanita tersebut yang kini berada di bawah jagaannya.
“Berdasarkan siasatan, kedua-dua pasangan itu sudah menjalinkan hubungan cinta sejak lima tahun lalu dan berpisah baru-baru ini selepas berlaku perselisihan faham antara mereka,” katanya.
Jelasnya, suspek mempunyai tiga rekod lampau berkaitan kes dadah dan ujian saringan air kencing mendapati lelaki itu positif dadah jenis methamphetamine.
Katanya, lelaki itu ditahan reman empat hari bermula semalam dan kes disiasat mengikut Seksyen 380 Kanun Keseksaan – K! ONLINE


Pasar raya tidak patuhi SOP diarah tutup
Oleh MOHD YUNUS YAKKUB

29 Julai 2020, 3:18 pm
KUALA LANGAT – Sebuah pasar raya di Banting di sini diarah tutup selama tujuh hari bermula semalam selepas didapati tidak mematuhi prosedur standard operasi (SOP) Perintah Kawalan Pergerakan Pemulihan (PKPP).
Pengarah Jabatan Kesihatan Selangor, Datuk Dr. Sha’ari Ngadiman berkata, siasatan awal mendapati pengurusan syarikat tidak mengimbas suhu badan pekerja dan pelanggan di pasar raya tersebut.
Katanya, kesalahan turut meliputi tiada mengemas kini penyediaan buku rekod dan aplikasi kehadiran pelanggan seperti MySejahtera dan SELangkah selain tidak melakukan proses sanitasi nyah kuman.
“Sepatutnya, premis-premis yang menjadi tumpuan ramai mementingkan SOP dan bukan mengambil sikap sambil lewa.
“Justeru, kita arah penutupan selama tujuh hari bermula semalam sehingga Isnin depan,” katanya ketika dihubungi di sini hari ini.
Terdahulu, tular di laman Facebook berkaitan notis perintah penutupan premis pasar raya tersebut mengikut Akta Pencegahan dan Pengawalan Penyakit Berjangkit 1988.

Sha’ari menegaskan, tiada kompaun dikenakan terhadap pasar raya itu sebaliknya pengurusan dikehendaki memastikan SOP itu dipatuhi terlebih dahulu sebelum dibuka semula.
Dalam perkembangan sama, beliau berkata, pemantauan berterusan akan dilakukan pihaknya terhadap mana-mana premis di negeri ini agar mematuhi SOP yang ditetapkan kerajaan.
“Sepanjang musim PKPP, didapati lebih 50 premis telah diarahkan tutup kerana gagal mematuhi SOP.
“Pelanggan juga diharap lebih peka dan tidak sewenang-wenangnya memasuki premis tanpa merekodkan kehadiran terlebih dahulu demi kebaikan bersama,” katanya. – K! ONLINE


Selangor edar pelitup muka pakai semula pada pelajar sekolah
Oleh KOSMO!

29 Julai 2020, 5:24 pm
Oleh MOHAMAD NAUFAL MOHAMAD MOHAMAD IDRIS
SHAH ALAM – Kira-kira sejuta pelitup muka pakai semula akan diagihkan kepada semua pelajar sekolah rendah dan menengah harian di Selangor.
Menteri Besar Selangor, Datuk Seri Amirudin Shari berkata, pengagihan itu hasil keputusan
Majlis Mesyuarat Kerajaan Negeri dalam membantu dan meringankan kos pembelian topeng oleh segelintir ibu bapa.
“Jumlah sebenar pelajar di Selangor daripada Jabatan Pendidikan Negeri Selangor dan Jabatan Agama Islam Selangor (JAIS) sebelum pelitup muka itu dijangka diedarkan selepas 1 Ogos ini.
“Kita akan cuba menyediakan keperluan tersebut kepada semua pelajar namun keutamaan diberikan kepada mereka daripada kelompok B40,” katanya pada sidang media dalam majlis pembentangan laporan kempen Selangor E-Bazar Raya di Bilik Gerakan Negeri sini hari ini.
Beliau menjelaskan kerajaan negeri membuat keputusan untuk tidak memberi bantuan kepada pelajar sekolah swasta kerana yakin pelajar golongan ini mampu membeli pelitup muka sendiri.

Dalam perkembangan berlainan, Amirudin menegaskan beliau sedang menunggu pelan tindakan daripada pihak berkuasa tempatan (PBT) seluruh negeri ini susulan keputusan Kerajaan Persekutuan mewajibkan orang awam memakai pelitup muka di tempat awam, mulai 1 Ogos ini.
“Saya percaya kempen kesedaran perlu diperhebatkan kepada orang ramai sebelum tindakan penguatkuasaan terhadap mereka yang melanggar peraturan Perintah Kawalan Pergerakan Pemulihan (PKPP),” katanya. – K! ONLINE.


Dua pengarah syarikat didakwa pecah amanah RM1.64 juta
Oleh MOHD YUNUS YAKKUB

29 Julai 2020, 3:58 pm
SHAH ALAM – Dua pengarah syarikat alat penebat bangunan didakwa di Mahkamah Sesyen di sini hari ini atas sembilan pertuduhan pecah amanah dengan nilai keseluruhan RM1.64 juta selama setahun bermula 2013.
Kwan Teck Hian, 45, dan Sin Kiong Fatt, 52, bagaimanapun mengaku tidak bersalah selepas kesemua pertuduhan dibacakan di hadapan Hakim Rozilah Salleh.
Mengikut pertuduhan, Teck Hian berdepan empat kesalahan pecah amanah wang tunai berjumlah RM781,300 yang dilakukan di antara 3 Oktober 2013 hingga 10 Mac 2014.
Sementara Kiong Fatt berdepan lima pertuduhan melakukan kesalahan sama dengan nilai RM860,119.98 antara 30 Julai 2013 sehingga 20 Jan 2014.
Perbuatan itu dilakukan mereka di di sebuah bank di Jalan Raja Haroun, Kajang.
Justeru, mereka boleh dihukum penjara sehingga 20 tahun, denda dan sebatan mengikut Seksyen 409 Kanun Keseksaan sekiranya disabitkan kesalahan.

Pendakwaan dijalankan Timbalan Pendakwa Raya Suruhanjaya Pencegahan Rasuah Malaysia (SPRM) ‘Azmi Yusuf menawarkan jaminan sebanyak RM85,000 setiap seorang dengan seorang penjamin serta perlu menyerahkan passport antarabangsa kepada mahkamah dan melapor diri ke ibu pejabat SPRM setiap awal bulan.
Bagaimanapun, Peguam Aiman Abdul Rahman mewakili kedua-dua tertuduh memohon jaminan dikurangkan berikutan anak guamnya telah memberikan kerjasama sepenuhnya kepada SPRM semasa tempoh siasatan.
Mahkamah kemudiannya menetapkan wang ikat jamin sebanyak RM50,000 bagi setiap tertuduh dengan dua penjamin dan membenarkan syarat tambahan pendakwaan.
Tarikh sebutan semula kes ditetapkan pada 4 September depan. -K! ONLINE


Datuk, nenek cemas cucu dilarikan 19 jam
Oleh KOSMO!

29 Julai 2020, 3:25 pm
Oleh YATIMIN ABDULLAH
PASIR PUTEH – Sepasang suami isteri warga emas berdepan detik cemas selama 19 jam apabila cucu kesayangan yang tinggal bersama mereka di Kampung Bukit Abal di sini hilang pada petang Isnin lalu.
Bagaimanapun, pasangan warga emas itu menarik nafas lega apabila cucu mereka Muhammad Ammar Uwais Nor Hazoma,4, ditemui selamat berhampiran pintu air Kawasan Pembangunan Pertanian Bersepadu (IADA) Kemasin Semerak di sini semalam.
Muhammad Ammar Uwais dikatakan hilang dan tidak pulang ke rumah selepas mengikut bapa sepupunya yang berusia 34 tahun membeli barangan di sebuah kedai runcit tidak jauh dari rumah pasangan warga emas tersebut pada pukul 6 petang.
Difahamkan, lelaki itu dipercayai mempunyai masalah gangguan mental menetap tinggal di Bachok dan sering bertandang ke rumah mereka.
Nenek kanak-kanak itu, Mek Dah Ibrahim, 64, berkata, sejurus menerima panggilan bahawa cucunya sudah ditemui, dia dan suami
Che Hussain Che Musa, 64, bersama ahli keluarga terus bergegas ke lokasi.

Menurutnya, bagaimanapun, timbul sedikit kekecohan apabila anak saudaranya itu enggan menghentikan motosikal yang ditunganggnya meskipun sudah kerap kali dirayu untuk berbuat demikian.
“Kami terpaksa merempuh motosikal tersebut bagi mengelakkan dia terus melarikan diri.
“Tindakan itu menyebabkan Muhammad Amar Uwais mengalami kecederaan ringan,” katanya ketika ditemui Kosmo! di sini hari ini.
Mek Dah memberitahu, anak saudaranya itu kemudian telah bertindak terjun ke dalam sungai berhampiran pintu air itu disebabkan rasa takut.
Katanya, dia kemudian terpaksa menghubungi pihak polis selepas usaha memujuk anak saudaranya itu menemui jalan buntu.
Mengimbas semula detik cemas itu, Mek Dah berkata, dia, suami dan ahli keluarga tidak senang duduk apabila mendapati Muhammad Ammar Uwais tidak pulang ke rumah selepas pukul 7 malam.
Katanya, pelbagai usaha telah digerakkan bagi mengesan kedudukan Muhammad Ammar Uwais dengan meminta bantuan semua sanak saudar dan kenalan rapat.
“Suami turut membuat laporan awal di Balai Polis, Selising pada pukul 9 malam serta memuat naik gambar cucunya itu di laman sosial Facebook untuk mendapatkan bantuan orang ramai.
“Sebelum kejadian, anak saudara ada datang ke rumah untuk pinjam motosikal dan memberitahu mahu membeli ubat. Ketika itu Muhammad Ammar Uwais sedang bermain di halaman rumah,” katanya.
Sementara itu, Ketua Polis Daerah Pasir Puteh, Deputi Superintendan Mohd. Azmir Damiri ketika dihubungi mengesahkan menerima laporan berhubung kejadian itu.
Katanya, lelaki berkenaan ditahan buat sementara waktu untuk siasatan lanjut. -K! ONLINE


Rugi 2.5 juta selepas van syarikat keselamatan dilarikan
Oleh EDDY AQMAL MOHAMED HAMIDI

29 Julai 2020, 3:54 pm
GOMBAK – Sekumpulan lelaki bertindak nekad melarikan sebuah van syarikat keselamatan sehingga mengakibatkan kerugian dianggarkan mencecah RM2.5 juta dalam satu kejadian samun di hadapan sebuah pusat beli belah di Rawang semalam.
Ketua Polis Daerah Gombak, Asisten Komisioner, Arifai Tarawe berkata, pihaknya menerima panggilan memaklumkan tentang kejadian daripada salah seorang pekerja syarikat keselamatan tersebut sejurus kejadian berlaku.
“Kejadian berlaku kira-kira pukul 10.50 pagi sewaktu van berkenaan dengan tiga pekerja sedang dalam perjalanan menghantar wang ke beberapa lokasi sebelum berhenti di hadapan pusat beli belah tersebut.
“Sewaktu hendak memindahkan wang ke sebuah mesin juruwang automatik (ATM) di pusat beli belah itu, van tersebut telah dihampiri oleh lima lelaki bertopeng dari arah belakang sambil mengacukan objek dipercayai sepucuk pistol.
“Kelima-lima suspek berkenaan seterusnya melarikan van berserta sepucuk senapang patah milik pekerja syarikat keselamatan itu sebelum ia ditemui dalam keadaan terbakar kira-kira 3 kilometer dari lokasi kejadian,” katanya pada satu sidang akhbar di Ibu Pejabat Polis Daerah (IPD) Gombak di sini hari ini.
Menurut Arifai, ketiga-tiga pekerja syarikat keselamatan yang berusia 28 hingga 64 tahun telah ditahan bagi menyiasat kemungkinan terdapat penglibatan dalam kejadian itu dan ditahan reman sehingga 4 Ogos depan.

“Kerugian wang tunai dianggarkan lebih kurang RM2.5 juta bersama selaras senapang patah dan kelima-lima suspek dipercayai menaiki sebuah van jenis Nissan Vanette berwarna perak untuk melarikan diri.
“Kes disiasat di bawah Seksyen 395/397 Kanun Keseksaan kerana samun berkawan dan menggunakan senjata api,” tegas beliau.
Arifai berkata, orang ramai yang mempunyai sebarang maklumat berhubung kejadian diminta menghubungi Pegawai Penyiasat, Inspektor Mohamad Ridzuan Rooslan di talian 03 61262222 atau 014 6642011 bagi membantu siasatan. -K! ONLINE


Kastam P. Pinang rampas 31 juta rokok seludup
Oleh MOHD SYALMIZI HAMID

29 Julai 2020, 3:30 pm
SEBERANG PERAI – Jabatan Kastam Diraja Malaysia (JKDM) negeri menumpaskan satu sindiket penyeludupan rokok tidak berkastam dan merampas lebih 31 juta batang rokok di dalam tiga kontena di Pelabuhan Utara dan Pelabuhan Barat, Pelabuhan Klang, Selangor pada Jumaat lalu.
Timbalan Ketua Pengarah Kastam (Penguatkuasa dan Pematuhan), Datuk Johari Alifiah berkata, dalam operasi kira-kira pukul 10 pagi itu, pihaknya turut menahan seorang lelaki berusia 40-an yang merupakan wakil syarikat perkapalan bagi membantu siasatan.
“Dalam serbuan di Pelabuhan Utara, kita menahan satu kontena yang terdapat lebih 10.3 juta batang rokok bernilai RM828,800 dengan duti cukai kira-kira RM6.9 juta.
“Serbuan di Pelabuhan Barat pula, kira-kira 20.7 juta batang rokok di dalam dua kontena dirampas membabitkan nilai RM1.65 juta dengan duti cukai kira-kira RM13.8 juta,” katanya pada sidang akhbar di Perai di sini hari ini.
Menurutnya, kes itu disiasat mengikut Seksyen 135(1)(g) Akta Kastam 1967 dan Seksyen 74(1)(e) Akta Eksais 1976. -K! ONLINE